JIKA AMAR MAKRUF, NAHI MUNGKAR, TIADA ALASAN HADI BERBAIK DENGAN NAJIB

Selepas didedahkan oleh Tun Mahathir Mohamad, Hadi Awang dengan pantas mengesahkan mengenai pertemuannya dengan bekas Perdana Menteri itu yang diadakan kira-kira tiga bulan yang lalu.
Tun Mahathir mengadakan pertemuan dengan Presiden Pas itu ialah khusus untuk memberi penjelasan mengenai salah laku Najib Razak selama ini.
Namun, di sebalik Presiden Pas itu, menurut Tun Mahathir, mengakui ada kebenaran tertentu dalam penjelasan yang diberikan, beliau menolak pelawaan untuk turut serta dalam usaha menjatuhkan Perdana Menteri.
Penolakan itu, kata Hadi adalah disebabkan Pas tidak menentang individu atau orang, tetapi menentang dasar atau konsep.
Sekiranya orang diubah, tetapi dasar dan pendekatannya sama, tiada perubahan juga, kata Hadi dipetik sebagai berkata.
Bolehkah diterima hujah Hadi bahawa penolakannya untuk bekerjasama menjatuhkan Najib ialah semata-mata kerana Pas berjuang untuk menolak dasar dan konsep,  bukan menentang individu?
Apa dasar dan konsep UMNO dan BN yang ditentang dengan serius oleh Hadi Awang selama Najib menjadi Perdana Menteri?
Apakah sikap berbaik-baik dengan Najib boleh ditafsirkan bahawa Pas benar-benar berjuang menentang dasar dan konsep?
Bolehkah perjuangan menentang dasar dan konsep diteruskan dengan jujur jika sudah berbaik-baik dengan individu?
Tidakkah apabila Hadi Awang menolak pelawaan untuk menjatuhkan Najib itu bermakna secara tersiratnya beliau ingin terus menyokong Perdana Menteri?
Dalam pada itu, seriuskah Pas berjuang menentang dasar dan konsep UMNO dan BN dengan kedudukannya yang berseorangan sekarang ini?
Sesiapa pun jika ditanya persoalan-persoalan tersebut pasti geleng kepala dengan jawapan yang diberikan Hadi Awang itu.
Jawapan Hadi Awang itu tidak lebih sebagai alasan untuk menghalalkan keinginan untuk terus berbaik-baik dan saling bahu membahu dengan Najib. Apa untungnya hanya mereka berdua yang tahu.
Jika Hadi Awang dan Pas benar-benar berpegang kepada perjuangan amar makruf, nahi mungkar yang dikompangkannya  selama ini, tiada alasan sama sekali sebenarnya untuk beliau berbaik-baik dan bersetuju dengan individu bernama Najib yang bukan saja sarat dengan skandal kewangan yang tidak dinafikan, melakukan pembaziran, kemewahan, menyusahkan rakyat melalui GST dan penarikan subsidi, bahkan juga melakukan kacau-ganggu kepada institusi awam semata-mata untuk menyelamatkan kedudukannya.
Apakah semua keburukan yang dilakukan Najib ini masih tidak memadai untuk menolak dan menjatuhkannya?
Menolak untuk bersama-sama menjatuhkan Najib, bermakna Pas secara tidak langsung menolak untuk melakukan kebaikan dan mengelak daripada mencegah kemungkaran daripada terus berleluasa.
Tidakkah Hadi sedar usaha menjatuhkan Najib yang dipelopori oleh Tun Mahathir melalui Deklarasi Rakyat dan disokong oleh Pakatan Harapan bukan saja untuk menukar individu, tetapi juga melakukan reformasi institusi?
Sebaliknya berbaik dan bersama Najib, apa konsep dan dasar pemerintahan sekarang yang mampu diubah oleh Hadi Awang?
Lebih buruk lagi kerana harapan Hadi Awang yang kononnya untuk terus berjuang menentang konsep dan dasar itu tidak mungkin menjadi kenyataan atau sekadar angan-angan saja bersandarkan kedudukannya yang semakin mengecil disebabkan bersendirian sekarang ini.
Yang jelas, enggan bersama menjatuhkan Najib tidak ubah seperti menukar amar makruf, nahi mungkar menjadi amar mungkar, nahi makruf. (SH 14/06/2016).

0

0

votes
Article Rating
Kongsikan artikel ini


JIKA RAMLY ZAHARI TERUS TERKILAN, MASIH TERJAMINKAH KEMENANGAN MASTURA?

Ini ialah luahan hati bekas Ketua UMNO Bahagian Kuala Kangsar, Ramly Zahari yang sebelum ini namanya dicadangkan oleh Menteri Pelancongan dan Kebudayaan, Nazri Aziz untuk dipertimbangkan sebagai calon atas alasan ia lebih mudah untuk BN mengekalkan kemenangan di Kuala Kangsar.
UMNO bagaimanapun akhirnya memilih Mastura Mohd Yazid, balu Wan Khair-il Wan Ahmad yang terkorban dalam nahas helikopter di Sarawak sebagai calon dalam pilihanraya kecil yang pengundiannya pada 18 Jun ini.
Katanya, beliau tidak merajuk, cuma terkilan dengan sikap dingin Mastura terhadapnya.
Beliau turut mendedahkan satu peristiwa mengenai dirinya diminta beredar oleh ahli keluarga Mastura ketika menghadiri majlis tahlil arwah Wan Khair-il  yang diadakan di Kuala Kangsar, baru-baru ini.
Pelbagai versi kedengaran mengenai siapa yang sebenarnya  “menghalau” balik Ramli Zahary itu. Ada yang mengatakan ia dilakukan oleh salah seorang anak Mastura dan dan ada juga mengatakan ia dilakukan oleh ahli keluarganya yang lain atas permintaan Mastura sendiri.
Mengapa perkara itu boleh berlaku?
Adat Melayu mana yang mewajarkan tetamu dalam majlis tahlil diminta beredar oleh ahli keluarga si mati?
Memang dalam pemilihan UMNO 2013 lalu berlaku pertembungan antara Wan Khair-il dengan Ramly Zahari bagi merebut jawatan Ketua UMNO Bahagian Kuala Kangsar, tetapi bukankah semua itu asam garam dalam politik?
Yang bermusuh hanyalah antara Wan Khair-il dengan Ramly Zahari, itu pun hanya berkaitan soal politik, kenapa ia mahu diteruskan lagi oleh keluarga yang masih hidup?
Tidak bolehkah bersikap memaafkan, jika pun ada perkara yang mengguris hari demi memberi ketenangan kepada roh yang berada di alam lain?
Sebelum tidak lagi dipilih bertanding pada pilihanraya 2013 lalu dan kemudian kalah kepada Wan Khair-il bagi jawatan Ketua UMNO Bahagian Kuala Kangsar, Ramli Zahari pernah menjadi Adun Manong sejak 1995 dan dilantik menjadi Exco Negeri Perak selama empat penggal.
Kenapa bekas pemimpin yang pasti masih ada ramai pengikut dilayan sebegitu rupa?
Sudah begitu terjaminkah kemenangan mampu diraih calon BN itu sehingga mahu bermusuh dengan orang lama seperti Ramli Zahari, walaupun majoriti kemenangan suaminya dulu hanya 1,082 undi saja? (SH 14/06/2016).

0

0

votes
Article Rating
Kongsikan artikel ini


ALAHAI…KATA POLITIK MATANG, TAPI KENAPA MENGARUT MEMANJANG?

Mungkin kerana sedang tertekan dengan penerimaan positif pengundi terhadap calon Amanah di Sungai Besar dan Kuala Kangsar ketika ini, pemimpin Pas seperti hilang pertimbangan sebaik  membuka mulut mereka.
Di sebalik mengatakan parti itu ketika ini mengamalkan politik matang dan sejahtera, tiada dendam, ingin berbaik dengan semua dan macam-macam lagi kata-kata yang memikat kalbu, hakikatnya perbuatan yang ditunjukkan amat bertentangan sekali.
Sebelum ini Hadi Awang mengatakan berdosa dan celaka jika pengundi tidak tidak menyokong calon mereka, melabel Amanah sebagai alat DAP dan kemudian ada peguam Pas, oleh kerana ketiadaan isu, turut membangkitkan isu remeh berkaitan warna sebenar logo parti itu.
Terbaru ini, Naib Presiden Pas, Mohd Amar Nik Abdullah menempelak logo dan warna jingga  yang menjadi imej Amanah dengan mengatakannya sebagai  parti yang nanar atau bengong kerana tidak pandai memilih logo sehingga menyerupai lambang stesen televisyen India, Imayam TB serta memilih warna yang sama dengan tok sami.
“Bukti nanar ini nak pilih warna pun tak pandai. Sebanyak-banyak warna dalam dunia ini yang Tuhan buat, dia pilih warna yang serupa dengan tok sami.
“Lambang pula lambang Imayam TV. Di situ nampak dah tak pandai memilih. Jadi kalau macam ni nak jadi pemimpin macam mana?” katanya ketika berucap di Kuala Kangsar.
Alahai…kesian sungguh dengan pimpinan Pas ini? Sudah kering isu sangatkah?
Inikah tanda politik matang dan sejahtera, tiada dendam serta ingin berbaik dengan semua?
Kepada pimpinan Pas, sebelum mahu menyebut politik matang, sejahtera, tiada dendam dan sebagainya kepada khalayak umum, eloklah belajar dulu mengawal emosi, cool, tidak banyak mengarut dan sentiasa rasional dalam perbuatan atau pengucapan.
Jika tidak, malu kat budak-budak sekolah dengan serban dan jubah tu wehh…(SH 15/06/2016).

0

0

votes
Article Rating
Kongsikan artikel ini


BERBANDING ARUL, KENAPA TIDAK DIBAWA ROSMAH DAN RIZA AZIZ SAMA UNTUK
BERKEMPEN?

Berikutan isu 1MDB merupakan salah satu topik dalam masyarakat yang dibimbangi menjejaskan peluang BN memenangi pilihanraya kecil Sungai Besar, BN telah membawa Presiden dan CEO syarikat pelaburan itu, Arul Kanda Kandasamy untuk berkempen sama.
Arul menjadi salah seorang jurucakap dalam majlis wacana isu semasa bersama penjawat awam di Sekolah Menengah Pasir Panjang, Sungai Besar pada pagi Rabu.
Kenapa Arul yang didatangkan ke Sungai Besar?
Bukankah Najib yang menubuhkan 1MDB lebih wajar berdepan dengan rakyat, manakala Arul hanyalah individu yang dibayar gaji untuk menguruskan syarikat itu sahaja?
Selain itu, jika alasan membawa Arul ialah untuk beliau menjawab dengan lebih jelas berkaitan 1MDB, kenapa tidak dibawa Rosmah Mansor dan anak tiri Najib, Riza Aziz untuk datang berkempen sekali?
Tidakkah bermacam isu berkaitan Rosmah dan pemilikan hartanah mewah oleh Riza Aziz turut sama menjadi perhatian rakyat dan barangkali ingin diketahui kebenarannya oleh penjawat awam?
Pemilikan harta Riza itu juga, menurut media antarabangsa, adalah berpunca daripada wang yang dilencongkan milik 1MDB, maka sudah tentu kehadirannya  amat dinanti-nantikan.
Rosmah, jika dibawa berkempen dan dibenarkan ditanyakan soalan, setidak-tidaknya boleh berterus-terang mengenai jet, berapa jumlah dan isi beg yang dibawanya ke lstanbul baru-baru ini serta bermacam-macam isu yang dikaitkan dengannya selama ini.
Lagi pun berbanding Arul, tentunya lebih ramai yang teruja untuk bertanyakan soalan kepada Rosmah dan Riza. Kalau BN  boleh membawa Arul, kenapa tidak Rosmah dan anaknya? (SH 15/06/2016).

0

0

votes
Article Rating
Kongsikan artikel ini


BERITA GEMBIRA UNTUK PERUBAHAN, TUN M DATANG LAGI KE KUALA KANGSAR DAN
SUNGAI BESAR

Melalui blog ini pada Ahad lalu, saya telah mencadangkan kepada Pakatan Harapan agar berusaha membawa Tun Mahathir Mohamad sekali lagi ke Sungai Besar dan Kuala Kangsar untuk melakukan kempen pusingan kedua kepada pengundi-pengundi.
Ini berikutan kedatangan kali pertama bekas Perdana Menteri itu dikesan telah mendatangkan impak positif kepada cahaya kemenangan calon Amanah di kedua-dua kerusi tersebut dan sekiranya hadir buat kali kedua, kilauan ke arah itu akan bertambah terang lagi.
Alhamdullah, Tun Mahathir akhirnya sedia turun sekali lagi ke Kuala Kangsar pada hari ini, Khamis 16 Jun dan di Sungai Besar pada Jumaat, 17 Jun.
Di Kuala Kangsar, Tun Mahathir akan menumpukan sasaran menemui pengundi serta hadir dalam program Deklarasi Rakyat di Kampung Melayu Manong  dan kemudian di Kampung Baru Jerlun.
Pada sebelah tengaharinya pula beliau akan menghadiri program bersama pengundi Cina di pekan Kuala Kangsar.
Di Sungai Besar pada Jumaat, Tun Mahathir akan memulakan programnya bertemu pengundi di pekan Sungai Besar dan menghadiri program bersama pengundi Melayu.
Beliau kemudian akan menunaikan solat Jumaat di Masjid Simpang Lima, Sungai Besar dan kemudian menghadiri program bersama pengundi Cina di Sekinchan.
Dalam usia 91 tahun, semangat dan perjuangan Tun Mahathir untuk menyelamatkan negara ini tentunya merupakan sesuatu yang kita kagumi dan mungkin tidak mampu dilakukan oleh sesiapa yang lain.
Semoga kesungguhan Tun Mahathir ini membuahkan hasil yang baik untuk kita semua kerana kepimpinan Najib dan pembaziran Rosmah selama tujuh tahun ini sudah cukup memeritkan 30 juta rakyat Malaysia.
Terima kasih Tun kerana terus gigih berjuang untuk perubahan.  (SH 16/06/2016).

0

0

votes
Article Rating
Kongsikan artikel ini


SELEPAS DR RANI PUN TAK YAKIN MENANG, PENYOKONG PAS HARUS BERALIH
RAMAI2 MENGUNDI AMANAH

Semalam Menteri Besar Selangor, Azmin Ali membuat penampilan di Sungai Besar dalam majlis berbuka puasa anjuran Pakatan Harapan dan sekaligus menyatakan sokongan terbuka kepada calon Amanah, Azhar Abd Shukur.
Esok atau lusa pula, beliau akan ke Kuala Kangsar pula dengan tujuan serta matlamat yang sama.
Jika sebelum ini, beberapa pemimpin UMNO termasuk Khairy Jamaluddin mempersoalkan ketiadaan Azmin, kini segala-galanya telah terang lagi nyata. Calon Amanah yang mewakili Pakatan Harapan jelas menjadi pilihan sokongan Menteri Besar Selangor itu.
Dalam majlis berbuka puasa anjuran Pakatan Harapan itu, calon Pas Dr Rani Osman membuat kejutan dengan turut sama hadir sebagai tetamu yang tidak diundang.
Walaupun beliau mengatakan kehadirannya sebagai bukti pengamalan politik matang, tetapi tidak dapat dinafikan ia juga menunjukkan beliau tidak lagi yakin dengan dengan kemampuannya bersama Pas untuk mencapai kemenangan pada 18 Jun ini.
Dengan hadir di majlis orang lain dan terpaksa mendengar Azmin menyatakan sokongan kepada  Azhar, Dr Rani ternyata cuba meraih simpati dengan kehadirannya itu. Beliau nampaknya begitu terdesak mengharapkan ada simpati penyokong Pakatan Harapan terhadapnya.
Ia dengan jelas menunjukkan beliau sudah kekurangan sokongan melalui label Pas yang dibawanya. Pengundi yang ingin menolak UMNO dan menghantar mesej penolakan rakyat kepada Najib Razak kini sedang bersama-sama dengan Pakatan Harapan dan bukan bersama Pas.
Jika Dr Rani sudah cukup yakin dengan sokongan pengundi Pas terhadapnya, tidak mungkin beliau sedia menebalkan muka di majlis Pakatan Harapan itu.
Malah bukanlah kelaziman bagi mana-mana calon untuk hadir dalam majlis orang lain. Biasanya sesama calon hanya mungkin terserempak ketika sama-sama meraih undi di tempat-tempat terbuka seperti pasar malam, bazar Ramadan, kenduri kahwin, di surau, masjid dan sebagainya.
Hadir di majlis orang lain dan duduk mendengar sokongan Azmin kepada calon lawan bukanlah politik matang, tetapi salah satu bukti undi sendiri telah berkurang.
Calon yang yakin dengan partinya sendiri biasanya akan terus berjuang sehingga ke titik akhir bersama kabilahnya,, bukan meninggalkan penyokong sendiri dan cuba pula ke tempat lain menadah muka simpati.
Terbukti kini Dr Rani sudah mengaku kalah dan hilang keyakinan terhadap partinya sendiri.
Bertanding bersendirian mula membuktikan Pas semakin mengecil sokongannya, lebih-lebih lagi dengan tindakan Hadi Awang dan beberapa pimpinan Pas yang nampaknya cuba mencari bahagia dengan mendekatkan diri kepada Najib meskipun di seluruh dunia sedang memperkatakannya berkaitan skandal kewangan dan penggubahan wang haram melibatkan 1MDB.
Melalui tindakan Dr Rani itu, secara tersurat dan tersiratnya Pas bukan lagi pilihan pengundi. Di Sungai Besar parti itu sedang berada di tempat ketiga dan tercorot dalam pilihan pengundi.
Memberi undi kepada Pas jelas hanya membuang masa dan suatu pembaziran. Dengan ini, ahli dan penyokong Pas, sekiranya benar-benar ingin melihat calon BN dapat dikalahkan, mereka harus beramai-ramai mengalihkan undi kepada calon Amanah, Azhar Abd Shukur.
Jangan segan-segan untuk berbuat demikian, lagi pun ahli dan penyokong Pas di peringkat bawahan sudah sekian lama ditarbiyahkan mengenai salah laku dan kemungkaran BN mentadbir negara ini. Inilah masa untuk membuktikannya, lagi pula UMNO dan BN tetap sama perangai dan tingkah lakunya dulu, kini dan selamanya.
Biarkan pimpinan atasan saja yang berjoget dan berzapin dengan Najib, tetapi ahli penyokong bawahan wajib menunjukkan jati diri dan maruah mereka.
Sebagai matlamat menghantar mesej penolakan kepada Najib bersama Pakatan Harapan, calon BN bukan saja mesti dikalahkan, malah dengan majoriti undi sebesar mungkin yang mampu. Lagi besar majoriti yang dapat ditunjukkan, lagi cepat Najib dapat diturunkan.
Oleh itu, ahli dan penyokong tidak harus buang masa dengan membazirkan undi kepada calon Pas yang tidak mungkin menang, malah juga sudah pun memberikan isyarat “bendera putihnya” untuk difahami. (SH 15/06/2016).

0

0

votes
Article Rating
Kongsikan artikel ini


KENAPA LAMBAT MENJAWAB?

Ini satu lagi persoalan baru yang ditanyakan oleh Rafizi Ramli berkaitan dengan jet eksekutif milik kerajaan setelah sebelum ini membangkitkan beberapa isu penggunaannya yang dikaitkan dengan isteri Perdana Menteri, Rosmah Mansor.
Sejak awal petang semalam sebaik Rafizi menanyakan soalan sama ada benar atau tidak jet kerajaan itu berada di Kazakhstan, kenapa belum ada sesiapa yang tampil memberi jawapan?
Mana respon daripada Jabatan Perdana Menteri? Jawablah, betul atau tidak jet tersebut pernah berada di Kazakhstan ketika ia dikatakan sedang diselenggara?
Bukankah sekarang era langit terbuka dan zaman serba pantas? Kenapa masih begitu lembab dalam bertindak?
Mana sekian ramai pegawai PMO yang bertanggungjawab berkaitan media dan komunikasi?
Mana  juga Rizal Mansor yang sebelum ini panjang lebar menjawab di laman sosial Facebooknya setiap kali Rafizi membangkitkan isu jet yang dikaitkan dengan Rosmah?
Sudah beberapa jam berlalu, mengapa tidak menulis apa-apa? Masih berduka lara sebab tak dibenarkan masuk dalam sidang media Rafizi dua hari lalu?
Bila sebenarnya mahu dijawab – esok, lusa atau selepas pilihanraya Sungai Besar dan Kuala Kangsar nanti? (SH 17/06/2016).

0

0

votes
Article Rating
Kongsikan artikel ini


PEGAWAI KHAS ROSMAH KURANG ETIKA, BAGAIMANA KALAU SIDANG MEDIA NAJIB
ATAU ZAHID HAMIDI DISERBU JUGA?

Rizal Mansor, pegawai khas Rosmah Mansor mungkin menganggap tindakannya menyerbu dan ingin hadir sama dalam sidang media Rafizi Ramli sebagai tindakan yang betul dan mampu menampilkannya sebagai hero.
Malangnya, tindakan itu lebih memperlihatkan imej kebudak-budakan, terdesak dan ketidakmampuan untuk terus melawan hujah dengan hujah dalam isu yang dibangkitkan oleh Rafizi iaitu berkaitan pembaziran isteri Perdana Menteri.
Dalam masa yang sama, perlakuan menyerbu sidang media itu juga secara tidak langsung turut  memalukan Rosmah yang merupakan bos dan payung tempatnya bernaung.
Meskipun Rizal mengatakan tindakannya dilakukan tanpa pengetahuan Rosmah, tetapi tanggapan umum tentunya mengatakan Rosmahlah yang meminta atau setidak-tidak menggalakkannya berbuat demikian.
Dengan yang demikian, Rosmah yang sudah calar balar imejnya dengan pelbagai isu dan kelakuan, semakin koyak rabak gambarannya di mata umum.
Lebih buruk, jika benar Rizal mengatakan tindakannya hanya untuk hadir dan mencatat apa yang akan didedahkan Rafizi, mengapa perlu membawa puluhan pengiring yang seolah-olah mahu membuat kacau dalam sidang media itu?
Sidang media yang dibuat Rafizi untuk mendedahkan pembaziran Rosmah berkaitan penggunaan jet adalah isu politik yang hanya perlu dilawan dengan hujah dan penjelasan, bukannya dengan serbuan, tindakan ala samseng atau perlu dibahas secara berdepan.
Jika dalam sekian banyak pendedahan Rafizi sebelum ini Rizal boleh menjawab dan memberi penjelasan dengan tenang, mengapa tiba-tiba perlu untuk menghadirkan diri?
Apakah Rizal sudah tidak mampu lagi tampil dengan jawapan dan penjelasan atau semakin tertekan dengan satu demi satu pendedahan yang dibuat oleh Rafizi?
Mengapa cuba hadir dalam sidang media orang lain tanpa diundang dan turut  membawa ramai pengiring?
Walaupun Zahid Hamidi menggambarkan tindakan Rafizi itu sebagai tidak ada keberanian dan seolah-olah takut berdepan dengan kebenaran, etika mana yang digunapakainya?
Sudahkah sebelum itu Rizal terlebih dahulu memohon secara baik untuk hadir dalam sidang media itu?
Atau mengapa tidak diajak Rafizi mengadakan sidang akhbar bersama berkaitan isu Rosmah?
Namun demikian, jika pun semua permintaan itu tidak dilayan oleh Rafizi, dari segi etikanya tiada keperluan sama sekali untuk Rizal menyerbu dan hadir sama kerana beliau mempunyai banyak ruang untuk menjawab dan memberi penjelasan, tambahan lagi semua media arus perdana, media baru dan televisyen sedia menyiarkan jawapannya secara besar-besaran.
Biarkan saja Rafizi membuat sidang akhbarnya dan beberapa jam kemudian jawablah dengan tenang dan jika tuduhannya berupa fitnah, saman di mahkamah?
Jadi, kenapa perlu begitu kalut dan mempamerkan kepada umum dirinya yang berboskan Rosmah seperti sedang terdesak?
Dalam pada itu, jika Rafizi dikatakan tiada keberanian kerana tidak membenarkan kehadiran Rizal, adakah Rosmah sendiri sedia membenarkan Rafizi hadir dalam mana-mana sidang akhbar yang diadakannya?
Di masa yang sama, apakah Najib atau Zahid Hamidi sendiri misalnya begitu berani dan sedia membenarkan individu seperti Khairuddin Abu Hasan atau Anina Saadudin terpacul dalam  sidang media mereka?
Kenapa Najib  begitu takut dengan soalan-soalan media asing sehingga ada yang dihalau keluar meninggalkan negara hanya kerana bertanyakan soalan kepadanya?
Kenapa juga Najib sendiri tiada keberanian berdepan dengan Tun Mahathir dalam program NothingToHide sebelum ini?
Jauh untuk dilihat sebagai berani, Rizal sebaliknya melalui tindakannya itu umpama membaling “boomerang” yang lebih mengingatkan orangramai mengenai beberapa siri ketidakberanian Najib dan sekaligus juga menambahburukkan lagi  imej Rosmah. (SH 16/06/2016).

0

0

votes
Article Rating
Kongsikan artikel ini


AMANAH PENGUNDI

Hari ini pengundi Sungai Besar dan Kuala Kangsar akan membuat pilihan mereka dan harapan semua orang yang sayangkan negara ini, tidak saja harapan Tun Mahathir Mohamad, ialah agar calon BN bukan saja kalah, bahkan kalau boleh hilang wang depositnya.
Hanya dengan kekalahan BN saja membuatkan Najib Razak mampu lebih memahami mesej perubahan yang dikehendaki rakyat.
Untuk itu, dua pilihanraya kecil ini terletak amanah yang besar kepada pengundi dalam membuat pilihan mereka.
Ia juga amanah yang tentunya akan terus diperjuangkan oleh Pakatan Harapan yang didalamnya ada PKR, DAP dan Amanah.
Amanah yang sama turut tidak harus diabaikan oleh ahli dan penyokong Pas.
Malah kelompok dalam UMNO yang ingin perubahan dan malu dengan imej negara  sekarang  mesti ada keberanian untuk beramanah sama.
Mereka yang atas pagar, orang  tidak berparti dan pengundi luar tidak terkecuali dituntut untuk bersama-sama Amanah.
Semua pengundi ada amanahnya yang dinanti-nanti esok hari, tidak kira dari kelompok mana dan siapa mereka.
Amanah untuk perubahan itu tidak lain ialah untuk kebaikan rakyat, negara dan kita semua.
Selagi amanah dan memilih Amanah – selamatlah kita. (SH 18/06/2016).

0

0

votes
Article Rating
Kongsikan artikel ini


ANGIN PERUBAHAN MAKIN KETARA

Baik di Sungai Besar mahu pun Kuala Kangsar, angin perubahan yang memungkinkan calon Amanah yang mewakili Pakatan Harapan mampu mencipta kemenangan, kelihatannya semakin ketara.
Dalam tinjauan singkat ke Sungai Besar pagi tadi, beberapa penduduk yang ditemui nampaknya memberi respon yang cukup baik kepada calon Amanah, Azhar Abd Shukur.
Malah ada pihak yang membuat tinjauan umum secara khusus mengenai trend pengundi turut memberitahu bahawa arus menolak UMNO dan BN yang dikaitkan dengan Najib juga menunjukkan perkembangan sangat positif.
Selain Tun Mahathir Mohamad, Muhyiddin Yassin juga berada di Sungai Besar hari ini. Tun Mahathir seperti biasa menghadiri beberapa program bersama pengundi, manakala Muhyiddin meninjau-ninjau di sekitar pasar dan pasar tani.
Walaupun Muhyiddin dikatakan bergerak sendiri, tetapi kalau bukan calon Amanah yang disokongnya, siapa lagi?
Lagi pun lawatannya itu diiringi oleh Gabungan Ketua-Ketua Cawangan Malaysia atau GKCM yang sudah pun mengisytiharkan sokongan terbuka kepada calon Amanah sebelum ini.
Di Kuala Kangsar, melalui maklumat yang diterima juga memaklumkan keadaan yang hampir serupa. Malah maklumat lain mengatakan, peluang untuk Amanah di Kuala Kangsar lebih baik berbanding di Sungai Besar.
Diharapkan momentum ini akan kekal atau terus bertambah baik sehingga ke hari pengundian hari esok. Teruskan bekerja dan memantau apa-apa yang perlu, tetapi jangan lupa bahawa “kepala Agong”  di pihak BN mungkin mula bermaharajalela pada malam ini.
Momentum dan sokongan boleh saja berubah bila-bila masa. (SH 17/06/2016).

0

0

votes
Article Rating
Kongsikan artikel ini


KALAU MACAM NI, JAMAL MD YUNUS PUN BOLEH MENANG!!

Keputusan di Sungai Besar
BN – 16,800
Amanah – 7,609
Pas – 6,902
Majoriti – 9,191 undi
Analisa awal – Kalau macam ini, letak Jamal Md Yunus pun BN boleh menang. Mesti Jamal menyesal giler di sebalik senyum dan ketawanya mulai malam ini.
Relaks Jamal, boleh lobi lagi untuk PRU 14 nanti.
Di Kuala Kangsar
BN – 12,653
Amanah – 4,883
Pas – 5,684
Bebas – 54
Majoriti – 6,969 undi.
Analisa awal – Balu-balu boleh terus dipertimbangkan untuk dipilih sebagai calon dalam mana-mana pilihanraya kecil selepas ini. Malah jika wakil rakyat wanita yang meninggal dunia nanti, dudanya harus dipertimbangkan juga.
Analisa dan kupasan selanjutnya akan menyusul subuh atau pagi esok. (SH 18/06/2016).

0

0

votes
Article Rating
Kongsikan artikel ini


APAKAH SEKARANG NAJIB MAKIN KUAT, TUN M MAKIN HILANG PENGARUH?

Keputusan dua pilihanraya kecil  semalam barangkali paling membingungkan untuk difikirkan. Bukan saja Pas dan Amanah tidak percaya dengan majoriti kekalahan sebanyak 9,191 di Sungai Besar dan 6,969 di Kuala Kangsar, malah UMNO dan BN sendiri tidak menduga sebesar itu kemenangan mereka.
Ia tidak saja bersandarkan majoriti pilihanraya 2013 lalu hanya 399 dan 1,082 iaitu masing-masing di Sungai Besar dan Kuala Kangsar, tetapi juga melihatkan bagaimana sambutan hangat rakyat terhadap program-program anjuran Pakatan Harapan sepanjang masa berkempen diadakan.
Lebih-lebih lagi dengan kehadiran Tun Mahathir Mohamad yang turun berkempen dan turut mendapat sambutan cukup baik penduduk tempatan, tiada sesiapa menduga kemenangan sebesar itu mampu diraih BN.
Apakah dengan keputusan ini menunjukkan Najib Razak semakin kuat dan Tun Mahathir makin hilang pengaruhnya?
Apakah ini menunjukkan harapan lebih baik untuk BN terus berkuasa dalam pilihanraya umum akan datang?
Di Sungai Besar, BN memperolehi 16,800 undi manakala Pas 7,609 dan Amanah 6,902 undi. Jika dicampurkan undi Pas dengan Amanah ia menjadi 14,511. Masih kalah kepada BN.
Tetapi dalam pilihanraya 2013 lalu, BN memperolehi 18,695 undi manakala Pas 18,296.
Bermakna undi yang diterima BN dalam pilihanraya kecil ini berkurangan sebanyak 1,896 dan undi blok pembangkang (Pas + Amanah) juga berkurangan sebanyak 3,785 undi.
Di Kuala Kangsar, BN memperolehi 12,653 undi, manakala Pas 5,684, Amanah 4,883 dan Bebas 54. Jika dicampurkan undi menentang BN ialah sebanyak 10,621. Juga masih kalah kepada BN.
Dalam pilihanraya 2013, BN di Kuala Kangsar memperolehi 14,218, Pas  13,136 dan Kamilia Ibrahim dari Bebas 447 undi.
Bererti undi BN berkurangan sebanyak 1,565 undi manakala undi blok pembangkang menurun sebanyak 2,962 undi.
Kesimpulan mudahnya, walaupun menang dengan majoriti lebih besar, undi BN tidak bertambah. Jumlah undi untuk pembangkang pula tentu saja jauh menurun kerana mereka kini sudah berpecah.
Di sebalik keputusan itu ialah pengundi Melayu tradisional terlihat masih memberi sokongan kepada UMNO dan BN. Walaupun ada isu 1MDB, wang RM2,600 juta, pembaziran Rosmah, GST dan sebagainya, pengundi tradisional dapat dilekakan dengan BR1M, wang saku, kain batik, kain pelikat dan meriahnya jamuan serta makan minum sepanjang malam kempen diadakan.
Lagi pula tidak ramai pengundi yang benar-benar faham mengenai putar belit 1MDB dan wang derma RM2,600 juta itu. Mereka lebih faham wang sebanyak RM100 atau RM200 yang masuk ke dalam saku sendiri.
Undi mereka kepada BN juga disebabkan perpecahan dalam blok pembangkang sehingga berlakunya pertandingan tiga penjuru. Kekeliruan mengenai perpecahan itu, atau sebagai isyarat bosan kerana berbalah sesama sendiri, pengundi akhirnya mencampakkan undi kepada BN.
Pengundi Cina juga mula menunjukkan sokongan kembali kepada BN. Namun,  trend ini hanya bersifat sementara.
Tidak mustahil pengundi Cina menunjukkan sokongan kepada BN kerana pilihanraya ini hanya untuk memilih Ahli Parlimen dan bukannya menukar kerajaan. Lagi pun janji dan tawaran pembangunan yang diberikan oleh BN kepada mereka dalam dua pilihanraya ini cukup lumayan untuk mereka tolak sehingga pilihanraya umum akan datang.
Dengan menunjukkan seolah-olah mula kembali menyokong BN, pengundi Cina akan terus dilumayankan lagi sehingga 2018 nanti.
Secara umumnya, kedudukan UMNO dan BN masih belum selamat lagi dalam pilihanraya umum akan datang. Kembalinya sokongan pengundi, baik Melayu atau bukan Melayu kepada BN hanyalah bersifat sementara.
Jika blok pembangkang benar-benar bersatu dan pertandingan satu lawan satu menentang BN dapat direalisasikan semula, kecondongan pengundi Melayu lebih cenderung untuk sama-sama menjayakan perubahan. Realitinya undi menolak BN tetap besar dan bukannya ranap sama sekali.
Begitu juga jika gambaran menukar kerajaan benar-benar hampir terbayang sebagaimana pilihanraya 2013 lalu, sentimen pengundi Cina akan kembali menjauhi  BN. Tidak mungkin pengundi Cina gembira dengan Najib yang paling banyak onarnya itu dan “senyum” mereka hanyalah sementara.
Hakikatnya, Najib tidaklah semakin kuat dan Tun Mahathir juga tidaklah makin tak laku dengan keputusan pilihanraya kecil ini, tetapi banyak kerja dan usaha lagi harus dilakukan untuk menyelamatkan negara ini.
Harapan perubahan masih belum hilang cahayanya. (SH 19/06/2016).

0

0

votes
Article Rating
Kongsikan artikel ini


NAJIB TERUS MENCABAR MAHATHIR?

Selepas kemenangan membanggakan di Sungai Besar dan Kuala Kangsar, Najib Razak nampaknya tidak henti-henti melepaskan sindirannya kepada Tun Mahathir Mohamad.
Di Sungai Besar malam semalam, Najib berkata, kemenangan cemerlang BN menunjukkan “Idi Amin Malaysia” tetap popular di hati pengundi.
Hari ini pula, beliau menyifatkan kekerapan bekas Perdana Menteri itu turun berkempen memihak kepada pembangkang lebih menguntungkan BN.
Lagi kerap Tun Mahathir turun, lagi menguntungkan BN, saya harap dia jangan berhenti, turun lagi, kata Najib.
Walaupun berupa sindiran, Najib sebenarnya sedang mencabar Tun Mahathir.
Apakah Tun Mahathir akan menyahut cabaran itu?
Tidak sukar sebenarnya menduga langkah Tun Mahathir seterusnya, lagi pun sudah disebutnya sebelum ini, sama ada BN menang atau kalau di Sungai Besar dan Kuala Kangsar, usaha menurunkan Najib tetap akan diteruskan sehingga berjaya.
Sama ada lebih kerap turun, terus bercakap atau dalam bentuk bagaimana cabaran itu disahut, sehingga PRU 14 akan datang, Najib pasti merasakan asakan dan serangan Tun Mahathir dengan lebih “menggila” lagi selepas ini. (SH 19/06/2016).

0

0

votes
Article Rating
Kongsikan artikel ini


TAKUT DISOAL DI AKHIRAT, SYUKUR KITA ADA PERDANA MENTERI MACAM NAJIB!!

Alhamdulillah…walaupun baru menang selesa di Sungai Besar dan Kuala Kangsar, Najib Razak tetap merendah diri dan menunjukkan beliau juga sentiasa mengingati hari matinya.
Di Kelantan semalam, beliau berkata, kerajaannya bersikap adil terhadap rakyat negeri itu, meskipun ia bukan ditadbir oleh BN.
Tambah Najib, di sebalik ramai yang mendakwa kerajaan pusat menganaktirikan Kelantan, hakikatnya peruntukan besar telah disalurkan, khususnya bantuan rumah banjir yang membuktikan keprihatinan kerajaan kepada rakyat negeri itu.
Orang kata Kelantan anak tiri, tapi itu tuduhan tidak benar. BN tetap adil kerana pemimpin perlu bersikap adil, saya tak mahu dipersoal di akhirat nanti, tambahnya lagi.
Sekali lagi, syukur Alhamdulillah kita ada Perdana Menteri yang takutkan hari akhirat macam beliau ini.
Jamil Khir Baharom, menteri yang jaga agama pun jarang-jarang sebut tentang hari akhirat.
Tetapi adakah bab itu saja yang Najib takut dipersoalkan di akhirat nanti?
Bab-bab lain macam mana?
1MDB, wang RM2,600 juta dalam akaun peribadinya, pembaziran, bermewah, memecat Peguam Negara, menerima wang daripada SRC International dan banyak hal lagi – tak takutkah juga disoal di akhirat nanti? (SH 20/06/2016).

0

0

votes
Article Rating
Kongsikan artikel ini


INI LAGI HEBAT DARIPADA LANUN, DUIT LANUN PUN BERANI DILANUNNYA

Ketika di Malaysia segala-galanya masih misteri mengenai sama ada wang RM12 juta yang berjaya dikumpulkan dibayar atau tidak kepada kumpulan Abu Sayyaf sebagai syarat pembebasan empat rakyat negara kita yang diculik, lanun itu sendiri akhirnya tampil bersuara.
Menurut berita Manila Times, kumpulan Abu Sayyaf dilaporkan marah dan kecewa apabila mengetahui sebanyak P130 juta (RM12 juta) berjaya dikumpulkan sedangkan mereka hanya menerima P100 juta (RM8.8 juta) sahaja.
Jadi, ke mana hilangnya RM3.2 juta lagi? Siapa menyonglapnya?
Memang hebat dan berani siapa yang melakukan ini, mereka ternyata lebih hebat daripada lanun lagi.
Lanun berusaha mendapatkan wang dengan menculik mangsa sebagai tebusan, tetapi mereka ini sebaliknya berupaya melanun wang yang sepatutnya diserahkan kepada lanun.
Tanpa belas kasihan kepada keluarga mangsa yang bersusah payah mengumpulkan wang serta tiada rasa takut kepada lanun Abu Sayyaf, orang tengah inilah lanun yang sebenar-benarnya.
Ketua Polis Negara, Khalid Abu Bakar ini sebelum ini mengatakan tiada wang tebusan dibayar untuk pembebasan empat pekerja kapal yang diculik itu.
Keluarga mangsa bagaimanapun berkeras mengatakan sejumlah RM12 juta telah diserahkan kepada polis cawangan khas sambil memberikan maklumat lengkap mengenai cara bayaran dan juga bank yang terlibat.
Timbalan Perdana Menteri, Zahid Hamidi kemudian menjelaskan, wang tersebut bukanlah tebusan yang dibayar kepada Abu Sayyaf, tetapi sebagai sumbangan kepada badan-badan Islam yang tidak dinamakan di Filipina.
Jawapan Zahid Hamidi menimbulkan reaksi tidak senang banyak pihak kerana selain badan Islam itu dirahsiakan namanya, persoalan juga timbul bahawa jika tiada tebusan yang dibayar, bukankah wang itu sepatutnya dikembalikan dan siapa yang memberi hak untuk ia diserahkan kepada badan-badan Islam tersebut?
Sejak itu sehingga hari ini, Zahid terus diam seribu bahasa. Tiada lagi penjelasan lanjut daripadanya mengenai wang RM12 juta itu.
Khalid kemudian tampil lagi mengatakan tiada anggota polis atau cawangan khas yang terlibat, sebaliknya keluarga mangsa menyerahkan wang tersebut kepada pihak ketiga.
Dengan timbulnya pendedahan bahawa sebanyak  RM8.8 juta telah dibayar kepada kumpulan penculik, ia hampir pasti ada wang tebusan telah dibayar.
Cuma, apakah penculikan demi penculikan yang berlaku di Sabah selama ini sebenarnya merupakan sejenis perniagaan yang amat menguntungkan bagi pihak-pihak tertentu?
Selain lanun Abu Sayyaf yang memperolehi wang, adakah lanun-lanun di darat juga turut mengutip labanya?
Apakah selepas mengetahui wang mereka turut dilanun, kumpulan Abu Sayyaf akan menjadi lebih agresif lagi melakukan aktiviti melanun mereka selepas ini?
Selain membanteras lanun dan memastikan Sabah benar-benar selamat, satu lagi tugas pihak berkuasa nampaknya ialah mengenalpasti pihak ketiga yang sebenarnya lebih merbahaya dan jijik daripada lanun sebenar yang berada di lautan. (SH 20/06/2016)

0

0

votes
Article Rating
Kongsikan artikel ini


GANJARAN PAHALA SELAMATKAN NEGARA LEBIH BESAR DARIPADA DUDUK DI ATAS
SEJADAH

Berikutan kemenangan BN di Sungai Besar dan Kuala Kangsar, beberapa suara kedengaran meminta Tun Mahathir Mohamad agar  berehat saja dan tidak lagi mencampuri urusan politik negara.
Antara hujah mereka ialah bekas Perdana Menteri itu tidak relevan lagi, hanya memusnahkan legasinya, sudah tercabut taring dan lebih baik menghabiskan sisa-sisa usianya di atas sejadah saja.
Jika pemimpin UMNO yang berkata demikian mungkin ia boleh diterima seadanya, mungkin kerana dedak sudah diterima, tetapi dalam hal ini pemimpin Pas pun lebih kurang sama saja nadanya.
Ketua Pemuda Pas, Nik Abduh Nik Aziz berkata, keputusan dua pilihanraya kecil baru-baru ini mengesahkan taring politik Tun Mahathir telah tercabut dan mencadangkan supaya bekas Perdana Menteri itu menghabiskan hujung-hujung usianya di atas sejadah dan mengunjungi Kaabah.
Itulah sebaik-baik kehidupan ketika berada si hujung hayat kehidupan, kata beliau lagi.
Apakah ini tanda-tanda pertuturan orang yang sudah dipengaruhi dedak juga?
Apa agaknya reaksi Nik Aziz Nik Mat jika bapanya itu masih hidup dengan kenyataan Nik Abduh itu sedangkan negara sedang diselubungi dengan begitu banyak kerosakan yang disebabkan onar Perdana Menterinya?
Kenapa Nik Abduh hanya meminta Tun Mahathir saja yang berehat dan berada di atas sejadah, tetapi tidak kepada Najib yang di seluruh dunia diketahui dan diperkatakan dengan skandal kewangannya?
Kenapa juga Nik Abduh tidak meminta Hadi Awang sendiri agar lebih banyak berada di atas sejadah dan mengunjungi Kaabah berikutan persekongkolan Presiden Pas itu dengan pemimpin yang sedang membawa kerosakan kepada negara?
Antara Tun Mahathir, Najib dan Hadi Awang, siapa yang sedang berbuat pahala dan siapa pula yang sedang merosakkkan hari-hari tua sebelum menemui Tuhannya?
Dalam hal ini, harus disedari oleh Nik Abduh bahawa pahala dan mengutip bekalan sebelum mati bukan saja boleh diperolehi di atas sejadah atau dengan mengunjungi Kaabah semata-mata, bahkan berjuang dan terus berjuang menyelamatkan negara jauh lebih besar lagi ganjarannya.
Lagi pun, ibadah sembahyang wajib dan sunat sudah tentu menjadi amalan biasa setiap hari bagi Tun Mahathir dalam usianya seperti sekarang, manakala Kaabah pula sudah pun dikunjunginya beberapa kali sebelum ini.
Apakah dalam melihat pelbagai kerosakan yang sedang dilakukan Najib sekarang, Tun Mahathir masih perlu berada 24 jam di atas sejadah atau berulang alik setiap minggu mengunjungi Kaabah?
Tidakkah apa yang dilakukan Tun Mahathir waktu ini, malah dengan ikrar untuk terus berjuang, bahkan mungkin lebih keras lagi, adalah sesuatu yang lebih bermanfaat dan mendatangkan gandaan pahala berbanding hanya banyak sembahyang serta berumrah yang jelas pahalanya  untuk dakapan peribadi semata-mata?
Untuk makluman Nik Abduh juga, ketiadaan pahala dan bertambahnya dosa seseorang pula bukan saja  disebabkan oleh bersekongkol dengan pemimpin curang dan lebih membawa kerosakan, malahan dengan cuba menghalang orang lain daripada terus berjuang untuk mewujudkan kebaikan yang lebih besar kepada rakyat dan negara. (SH 21/06/2016).

0

0

votes
Article Rating
Kongsikan artikel ini


ZAHID HAMIDI, KETUA POLIS NEGARA PERLU SEGERA BERI JAWAPAN SEBENAR

Bolehkah kita berhenti bercakap dan menutup mata serta telinga saja berhubung isu wang RM12 juta untuk dibayar kepada lanun Abu Sayyaf, tetapi hanya sampai kepada mereka hanya sebanyak RM8.8 juta?
Menurut kata Timbalan Menteri Dalam Negeri, Nur Nazlan Mohamed, apa yang paling penting sekarang ialah keempat-empat mangsa penculikan telah selamat dan dapat kembali kepada keluarga masing-masing.
Semudah itukah?
Sebelum ini, Ketua Polis Negara, Khalid Abu Bakar menegaskan tiada wang tebusan dibayar untuk membebaskan empat mangsa yang diculik itu.
Bagaimanapun keluarga mengsa berkata, mereka telah menyerahkan wang RM12 juta sebagaimana yang diminta oleh kumpulan penculik kepada polis cawangan khas.
Kemudian Zahid Hamidi mengatakan wang tersebut tidak dibayar kepada penculik, tetapi kepada NGO Islam di Filipina yang tidak dinamakannya.
Khalid terpaksa  tampil sekali lagi menjelaskan, wang RM12 juta itu diserahkan oleh keluarga mangsa kepada pihak ketiga, bukannya polis cawangan khas seperti yang didakwa sebelum ini.
Namun hari ini, keluarga mangsa sekali lagi bertegas mengatakan wang RM12 juta untuk membebaskan tebusan itu diserahkan kepada pihak polis.
Saya masih kekalkan apa yang telah saya katakan sebelum ini bahawa RM12 juta itu dihantar ke Sandakan melalui bank.
Jika orang ramai ada keraguan, mereka boleh tanya Hong Leong Bank, kata Lau Cheng Kiong yang merupakan jurucakap keluarga empat tebusan itu.
Maka, bolehkah kita hanya diam dan redha saja ke mana hilangnya RM3.2 juta daripada RM12 juta itu seperti yang diminta oleh Nur Jazlan?
Walaupun empat tebusan telah selamat, wibawa pasukan polis tentu saja terjejas teruk dengan penegasan terbaru jurucakap keluarga tebusan bahawa wang itu diserahkan kepada pihak polis.
Kenapa dan bagaimana hanya RM8.8 juta saja dibayar kepada penculik?
Jika hanya dibayar RM8.8 juta, bukankah wang lebihan sepatutnya dikembalikan kepada keluarga penculik yang terpaksa bergolok bergadai menjual rumah dan memohon sumbangan orangramai untuk memperolehi RM12 juta itu?
Bagaimana kalau berlaku penculikan lagi dalam waktu terdekat ini? Mahukan keluarga mangsa berurusan dan menyerahkan wang tebusan kepada pihak polis?
Begitu juga dengan lanun Abu Sayyaf, setelah marah bila mengetahui sebahagian hasil lanunan mereka disonglap di daratan, percayakah mereka dengan pihak polis apabila diajak berunding untuk membebaskan tebusan?
Akhirnya, rakyat kita yang berada atau bekerja di perairan Sabah terus terdedah kepada bahaya?
Berdepan isu ini, Zahid Hamidi selaku Timbalan Perdana Menteri dan Menteri Dalam Negeri serta Ketua Polis Negara, Khalid Abu Bakar harus segera tampil dengan jawapan yang sebenar-benarnya.
Dengan pengulangan jurucakap keluarga mangsa culik bahawa wang itu benar-benar diserahkan kepada pihak polis, bukannya kepada orang ketiga atau sesiapa yang lain, perkara ini tidak lain perlu ditangani dengan segera.
Mudah saja, bercakap benar dan berlaku jujurlah kepada rakyat. Jika tidak, jawapan akan sentiasa tunggang-langgang dan berbeza-beza. (SH 21/06/2016).

0

0

votes
Article Rating
Kongsikan artikel ini


BEBAN 1MDB & JHO LOW, PENGUNDI PRU 14 PASTI PEDULI

Meskipun pilihanraya kecil Sungai Besar dan Kuala Kangsar sudah dimenangi BN yang menurut penyokong, pengampu dan penerima dedak daripada Najib Razak sebagai membuktikan pembohongan dan fitnah 1MDB tidak diterima pengundi, isu berkaitan syarikat pelaburan itu sebenarnya belum lagi berakhir.
Selari dengan maklumat yang diperolehi Bank Negara, agensi berita antarabangsa, Reuters yang melihat dokomen berkaitan telah menerbitkan pengakuan seorang pegawai yang berpengetahuan dalam penyiasatan kawal selia mengesahkan bahawa Good Star Ltd yang telah menerima wang sebanyak RM1.03 bilion daripada 1MDB adalah milik Jho Low.
Syarikat itu adalah milik eksklusif Jho Low, ditubuhkan pada 18 Mei 2009 iaitu empat bulan sebelum ia menerima pembayaran awal daripada 1MDB dan dibubarkan pada 2 Mei 2014.
Kenapa setelah dapat wang, syarikat itu ditutup? Ke mana wang telah dipindahkan?
Dengan pengesahan ini bermakna  ia bercanggah seratus-peratus dengan pendirian kerajaan selama ini bahawa Good Star Ltd adalah milik rakan kongsi PetroSaudi, begitu juga dengan kenyataan Pengerusi PAC, Hasan Arifin yang mendakwa kaitan Jho Low dengan Good Star itu adalah tidak tepat.
Kini bukan saja sudah disahkan Good Star adalah milik Jho Low, bahkan kita tentunya harus bertanya mengapa dan sebab apa bayaran selumayan itu perlu dibayar kepada playboy yang gemar berhibur dengan artis Hollywood itu?
Bersama pengesahan mengenai Jho Low itu, sekurang-kurangnya tujuh negara juga masih lagi menjalankan siasatan terhadap  1MDB berkaitan penipuan dan penggubahan wang haram.
Dalam tempoh setahun dua akan datang, pasti banyak lagi berita-berita sensasi mengenai 1MDB yang dihidangkan kepada kita. Di akhir cerita, pasti nama Najib yang menubuhkan 1MDB sukar dielakkan daripada terpalit sama.
Mungkin pengundi Sungai Besar dan Kuala Kangsar tidak berapa peduli mengenai 1MDB, Jho Low, wang ribu-ribu juta dalam akaun peribadi Najib, pembelian hartanah oleh anak tiri Perdana Menteri di luar negara dan macam-macam lagi kaitannya dengan syarikat yang berhutang lebih RM50,000 juta itu, tetapi tentunya ramai pengundi PRU 14  nanti yang celik mata mengenainya.
Ini kerana, berbanding pilihanraya kecil yang hanya untuk memilih wakil rakyat atau Ahli Parlimen,  pilihanraya umum adalah memilih kerajaan dan menentukan masa depan. (SH 22/06/2016).

0

0

votes
Article Rating
Kongsikan artikel ini


INI CAKAP BEKAS KETUA HAKIM ATAU OTAK KETUA CAWANGAN UMNO DI CERUK
KAMPUNG?

Tindakan Tun Mahathir Mohamad ingin menjatuhkan Najib Razak dengan berbaik-baik dengan DAP didakwa akan membawa kemudaratan besar kepada orang Melayu dan Islam di negara ini.
“Saya tak kisah jika Tun Mahathir berkempen untuk Parlimen meluluskan undi tidak percaya kepada Najib dan dengan itu memaksanya berundur sebagai Perdana Menteri.
“Tetapi saya tidak bersetuju apabila Tun Mahathir bersekongkol dengan DAP dan Amanah untuk mengalahkan calon BN kerana mudaratnya lebih besar.
“Janganlah hanya kerana tidak mahu Najib terus menjadi Perdana Menteri sehingga sanggup menyerahkan kerajaan kepada pembangkang yang diterajui oleh DAP.”
Jika kita membaca kenyataan di atas tanpa mengetahui identiti orang yang bercakap,  tentunya kita dengan pantas mengatakan ia adalah kata-kata seorang ketua cawangan UMNO yang duduk jauh di hujung kampung, tidak terdedah kepada internet dan mungkin masih menggunakan telefon tangan jenis analog.
Isi-isi hujahnya sebiji dan saling tak tumpah macam otak ketua-ketua cawangan UMNO yang sentiasa menagih projek kelas F untuk gebang kehidupan.
Pertama,  di mana datang logiknya dia mengatakan lebih mudarat kepada Melayu dan Islam jika pembangkang yang mengambil alih kerajaan?
Di Selangor, Pulau Pinang dan Kelantan yang kini ditadbir oleh pembangkang, apakah Melayu dan Islam sentiasa terancam?
Di negeri-negeri lain yang dikuasai Najib pula, adakah kedudukan Melayu dan Islam bertambah baik atau lebih kurang sama saja dengan negeri yang ditadbir pembangkang itu?
Siapa yang selama ini banyak menggadai tanah, saham dan hak Melayu di negara kita?
Tidakkah disedari pemerintahan Najib sedang menjual satu demi satu aset dan tanah negara kepada negara asing melalui 1MDB, selain dirinya sendiri dicemari dengan skandal kewangan terbesar dalam dunia ketika ini?
Jika Najib dibenarkan berkuasa lagi, bayangkan apa yang seterusnya kepada negara kita?
Yang kedua, daripada mana dikutipnya fakta bahawa  DAP yang menerajui pembangkang sekarang?
Hanya ketua cawangan UMNO di bawah tempurung yang selalu mengatakan demikian, malah menambah-nambah kaitan Amanah dengan DAP.
Yang ketiga, jika Tun Mahathir sudah bersedia bersama pembangkang dalam pilihanraya umum akan datang, sudah tentu ia juga akan disertai oleh sebahagian ahli-ahli UMNO yang tidak setuju dengan Najib, malah jumlah kerusi wakil rakyat Melayu turut menjadi lebih banyak di Parlimen.
Lagi pula, berdasarkan pilihanraya 2013, jumlah kerusi yang ditandingi DAP tidak melebihi 70 daripada 222 keseluruhannya.
Maka, di mana  alasannya suara Melayu makin menghilang melalui tindakan Tun Mahathir menyokong parti-parti pembangkang?
Sebab itu, lebih ramai yang percaya kenyataan di atas adalah kata-kata seorang ketua UMNO cawangan, bukannya lafaz kata seorang bekas Ketua Hakim Negara, Tun Abdul Hamid Mohamad.
Seorang bekas Ketua Hakim sepatutnya mempunyai pemikiran yang terbuka,  luas, melihat sesuatu perkara daripada pelbagai sudut dan sentiasa objektif dalam pandangannya, bukannya sempit, tidak berpijak di bumi nyata serta selalu rasis.
Malangnya inilah yang kita dengar daripada seorang bekas Ketua Hakim Negara.
Orang seperti inilah yang lebih sesuai menghabiskan banyak masa duduk di atas sejadah dan kerap mengunjungi Kaabah seperti yang disebut oleh Nik Abduh,  bukannya Tun Mahathir. (SH 22/06/2016).

0

0

votes
Article Rating
Kongsikan artikel ini


MASIHKAH SPRM DIYAKINI LAGI?

Spekulasi pengunduran Abu Kassim Mohamed sebagai Ketua Pesuruhjaya SPRM yang kedengaran sejak awal tahun ini akhirnya disahkan oleh Ketua Setiausaha Negara, Ali Hamsa dengan mengatakan ia adalah atas permohonannya sendiri dengan memberi sebulan notis.
Bermakna beliau akan mengundurkan diri bermula 1 Ogos depan.
Bagaimanapun kata Ali Hamsa, Abu Kassim akan terus menyumbang kepada negara sebagai Pegawai Perkhidmatan Pencegahan Rasuah sehingga bersara wajib pada 6 Disember 2020.
Soalnya, apa jawatan dan peranan Abu Kassim di SPRM selepas 1 Ogos 2016 hingga 6 Disember 2020 nanti?
Meskipun SPRM menafikan pengunduran Abu Kassim kerana menerima tekanan daripada mana-mana pihak, namun perkara itu terus menjadi bualan hangat, lebih-lebih lagi penggantinya dilaporkan ialah seorang pegawai kanan dari Jabatan Peguam Negara.
Sebelum ini, Gani Patail juga ditamatkan perkhidmatan secara tiba-tiba  sebagai Peguam Negara pada 27 Julai tahun lalu dan digantikan dengan Apandi Ali yang ketika itu salah seorang hakim di Mahkamah Persekutuan.
Gani bagaimanapun terus dikekalkan sebagai Pegawai Perkhidmatan Kehakiman dan Perundangan sehingga bersara wajib pada Oktober 2015 lalu.
Dalam hal ini, ramai yang tidak menolak kemungkinan Abu Kassim dan Gani Patail ditekan dengan cara yang berbeza.
Serentak dengan pengunduran Abu Kassim, Timbalan Ketua Pesuruhjaya SPRM, Mohd Shukri Abdull turut dilaporkan akan bersara pada bulan depan, manakala tiga panel utama SPRM dibiarkan kosong ssjak beberapa bulan lalu.
Panel Penilaian Operasi dan Panel Perundingan dan Pencegahan Rasuah tidak diisi sejak 24 Februari lalu, sementara Jawatankuasa Khas Pencegahan Rasuah pula kosong sejak bulan lalu.
Maka, apa jadi dengan SPRM selepas ini?
Apakah rombakan SPRM ini ada kaitan dengan penyiasatannya terhadap 1MDB, derma RM2,600 juta dan dana SRC International sebelum ini yang ditolak untuk dibawa kepada pendakwaan oleh Jabatan Peguam Negara serta diarahkan ditamatkan penyiasatannya?
Apakah dua jawatan tertinggi agensi pencegahan rasuah yang kosong itu akan diisi oleh orang luar SPRM belaka?
Jika pengganti Abu Kassim dikatakan didatangkan dari Jabatan Peguam Negara, pengganti Mohd Shukri akan dibawa daripada mana pula?
Masih adakah keyakinan masyarakat terhadap SPRM atau mungkinkah nantinya tanggapan umum terhadapnya tidak ubah seperti Jabatan Peguam Negara sekarang ini? (SH 23/06/2016).

0

0

votes
Article Rating
Kongsikan artikel ini


UNTUK SESIAPA YANG MASIH TAK FAHAM HAKIKAT DI DEPAN MATA

Untuk itu, tindakan Tun Mahathir Mohamad bekerjasama dengan semua pihak yang mempunyai matlamat yang sama untuk menyelamatkan Malaysia mesti disokong sebelum segala-galanya “terbakar habis”  dan tidak boleh diselamatkan lagi.
Dulu Jabatan Peguam Negara, kini hanya setelah beberapa hari menang di Sungai Besar dan Kuala Kangsar, SPRM pula seperti mahu dijinakkan kuasanya.
Selepas ini apa lagi agaknya?
Dan sampai bila semua ini mahu terus dibiarkan berlaku tanpa kita berkata apa-apa atau kekal berdiam diri saja? (SH 23/06/2016).

0

0

votes
Article Rating
Kongsikan artikel ini


MUHYIDDIN & MUKHRIZ DIADILI MACAM MAHKAMAH RIMBA, SEBAIKNYA SHAFIE
SEGERA KELUAR UMNO TANDA SOLIDARITI

Kedudukan Muhyiddin Yassin, Mukhriz Mahathir dan Shafie Apdal yang menjadi perhatian dan tanda tanya sejak hampir setahun yang lalu berakhir hari ini. Muhyiddin dan Mukhriz dipecat serta merta daripada UMNO manakala Shafie digantung jawtannya sehingga laporan mengenai salah lakunya disiapkan oleh Jawatankuasa Disiplin.
Di ketika yang sama Najib juga mengumumkan pemberhentian segala bantuan kerajaan kepada Yayasan Kepimpinan Perdana yang diterajui oleh Tun Mahathir Mohamad.
Pemecatan Muhyiddin dan Mukhriz walaupun menurut Najib mendapat persetujuan sebulat suara  Ahli MT UMNO, tetapi ia secara jelas menggambarkan ketidakberanian Presiden UMNO itu untuk berdepan secara anak jantan dengan kedua-dua pemimpin tersebut.
Tidak seperti Tun Mahathir yang memberi ruang seluas-luasnya kepada Anwar Ibrahim membela diri sebelum MT UMNO bersetuju memecatnya pada 1998, Muhyiddin dan Mukhriz sebaliknya tidak diberi sebarang ruang untuk berbuat demikian.
Tengku Adnan sebelum ini ada mengatakan kes Muhyiddin dan Mukhriz tidak diproses oleh Lembaga Disiplin, tetapi dikembalikan kepada MT UMNO untuk membuat keputusan kerana ia dianggap kes berprofil tinggi.
Oleh itu, mereka tidak diberi sebarang surat tunjuk sebab, tidak diberi peluang membela diri, bahkan dikeluarkan beberapa bulan sebelum ini daripada MT UMNO dengan Muhyiddin digantung jawatan Timbalan Presidennya dan Mukhriz terlucut sebagai ahli MT sebaik jawatan Menteri Besar Kedah tidak lagi disandangnya.
Dalam erti kata lain, mesyuarat MT yang memutuskan pemecatan mereka hari ini tidak lebih umpama mahkamah rimba di mana hanya ada Najib selaku Ketua Hakim dan mungkin Tengku Adnan sendiri selaku pendakwaraya yang membariskan beberapa senarai pertuduhan terhadap Muhyiddin dan Mukhriz. Ahli-ahli MT pula umpama juri yang akan mengundi secara angkat tangan dan tidak mungkin berani berbeza pendirian di depan Ketua Hakim.
Yang dituduh bukan saja tidak ada peluang membela diri, tidak tahu secara spesifik apa dan berapa kertas pertuduhan, bahkan tidak diberitahu pun tarikh perbicaraan. Tahu-tahu diumumkan sudah dipecat dengan persetujuan semua juri-juri,  itu pun beritanya hanya diketahui melalui maklumat daripada portal berita dan media sosial yang paling awal menghebahkannya.
Begitulah hebatnya Pahlawan Bugis menguruskan UMNO sekarang ini.
Dalam kes Shafie Apdal, Najib mengumumkan Naib Presiden UMNO itu digantung jawatannya dahulu sementara menunggu Jawatankuasa Disiplin UMNO menyiapkan laporan mengenainya.
Kenapa kes Muhyiddin dan Mukhriz diadili berbeza dengan Shafie?
Mengapa Muhyiddin dan Mukhriz terus dipecat tanpa dihadapkan kepada Lembaga Disiplin, tetapi Shafie digantung terlebih dahulu sementara laporan mengenainya disiapkan?
Mengapa Shafie tidak terus dipecat, sama seperti Muhyiddin dan Mukhriz?
Kalau Shafie ditunggu laporannya, adakah Muhyiddin dan Mukhriz disediakan laporannya juga?
Dalam hal ini, adalah terpuji jika Shafie terus mengumumkan segera keluar daripada UMNO kerana tiada gunanya lagi beliau berada bersama parti Najib itu. Lambat laun beliau akan dipecat juga akhirnya.
Secara umumnya, semua tindakan yang dihadapkan terhadap Tun Mahathir, Muhyiddin dan Mukhriz hari ini membuatkan mereka tidak ada pilihan lain lagi selain terus berperang secara terbuka untuk menyingkirkan Najib dengan apa cara dan dengan segala kekuatan yang ada.
Jika Najib gagal disingkirkan sebelum pilihanraya, usaha seterusnya ialah PRU 14 yang kira-kira dua tahun lagi tempoh masanya dari sekarang. Dengan apa cara sekali pun, ketiga-tiga mereka mesti terus berjuang bersama Pakatan Harapan untuk memastikan UMNO serta BN berjaya dikalahkan dan Najib akhirnya dapat disingkirkan.
Hanya itu satu-satunya cara yang tinggal jika mereka masih kekal dengan keyakinan bahawa Najib adalah beban dan perosak kepada negara ini. (SH 24/06/2016).

0

0

votes
Article Rating
Kongsikan artikel ini


TAK CUKUP SEKADAR TIDAK BERMUSUH, TUN M PERLU SEGERA BERDAMAI SECARA
TERBUKA DENGAN ANWAR

Di bulan Ramadan yang mulia dan penuh keberkatan ini, pengumuman Tun Mahathir Mohamad bahawa beliau tidak lagi bermusuh dengan Anwar Ibrahim tentunya sesuatu yang menggembirakan sesiapa jua yang cintakan perubahan.
Menurut bekas Perdana Menteri selama 22 tahun itu kepada Al Jazeera, “saya tidak lagi bermusuh dengan Anwar, itu semua adalah masa lalu.
“Dia sekarang ditahan di penjara pun bukan kerana saya, tetapi kerana Najib.”
Walaupun mungkin Anwar, Dr Wan Azizah, Nurul Izzah, ahli keluarga dan ramai penyokongnya yang lain masih terguris hati dengan apa yang dilakukan oleh Tun Mahathir dalam episod hitam 1998 yang lalu, yang harus disedari juga ialah bukan saja pemenjaraan sekarang tiada kena mengena dengan Tun Mahathir, malah kegawatan kronik dalam negara sekarang amat memerlukan penyatuan kedua-dua tokoh tersebut.
Melihat kepada apa yang sedang berlaku dalam negara di bawah Najib sekarang, mesej penyatuan semula dan saling bermaaf-maafan antara Tun Mahathir dengan Anwar tidak mustahil akan mewujudkan gelombang yang lebih baik dalam sokongan rakyat ke arah perubahan.
Kedua-duanya, Tun Mahathir dan Anwar, walaupun salah seorangnya berada di penjara, tetapi penyatuan hati mereka bakal mampu menarik sokongan rakyat pelbagai kelompok, apatah lagi melihat keadaan dalam negara yang begitu terancam dan memalukan di mata dunia sekarang ini.
Sebelum ini, program Selamatkan Malaysia yang ditunjangi oleh Tun Mahathir, di sebalik mendapat sokongan pemimpin-pemimpin Pakatan Harapan dan pelbagai ketua masyarakat sivil, bukan saja Anwar terus melahirkan kebimbangan melalui surat yang ditulisnya dari dalam penjara, malah Dr Wan Azizah, Nurul Izzah dan mereka yang pro keluarga bekas Timbalan Perdana Menteri itu turut mengasingkan diri daripadanya.
Ini menjadikan seolah-olah Pakatan Harapan sendiri tidak memberi sokongan yang padu kepada agenda untuk menyelamatkan negara dan menyingkirkan Perdana Menteri, Najib Razak.
Blog ini sendiri pada 17 Mei lalu pernah menyarankan tentang perlunya Tun Mahathir dan Anwar segera bersatu dan berhenti mengungkit kesalahan serta menuding antara satu sama lain, jika benar Najib yang ingin ditumbangkan.
Tulisan tersebut boleh dibaca di sini –
http://shahbudindotcom.blogspot.my/2016/05/jika-benar-najib-yang-mahu-disingkirkan.html
Maka itu, sebaik  Tun Mahathir sudah mengatakan beliau tidak lagi bermusuh dengan Anwar, suatu pertemuan antara beliau dengan keluarga Anwar seharusnya dapat segera diadakan dalam tempoh terdekat ini.
Anwar sejak dulu lagi sering mengatakan sudah memaafkan kesalahan Tun Mahathir terhadapnya. Ketika bekas Perdana Menteri itu melancarkan gerakan Deklarasi Rakyat baru-baru ini pun, Anwar pada awalnya secara terbuka menyatakan sokongan dan menyebut tiada dendam peribadi antaranya dengan Tun Mahathir.
Hanya dalam surat yang ditulisnya saja Anwar meminta pimpinan PKR agar berwaspa dengan agenda Tun Mahathir, itu pun barangkali setelah melihat bekas Perdana Menteri itu dalam interbiu dengan media asing masih menyebut mengenai kesalahan masa lalu bekas Timbalan Perdana Menteri yang dipecat itu sambil menanggapi Anwar mungkin sudah terlalu tua untuk menjadi Perdana Menteri.
Serangan berterusan Tun Mahathir itu tentu saja menyinggung Anwar yang menderita dalam penjara, lalu merangsangnya menulis surat kepada pimpinan PKR yang bukan saja mengingatkan agar berwaspada, tetapi juga menyebut beberapa perkara yang dilihatnya sebagai kesalahan pentadbiran masa lalu bekas Perdana Menteri itu.
Tetapi keputusan pilihanraya Sungai Besar dan Kuala Kangsar baru-baru ini jelas memperlihatkan Tun Mahathir perlu berbaik-baik semula dan bersatu dengan Anwar untuk melonjakkan sokongan rakyat menolak Najib.
Sebagaimana pemimpin-pemimpin Pakatan Harapan sudah melupakan derita dan sengsara pernah dipenjara ketika Tun Mahathir berkuasa dan kini sanggup bergandingan tahun demi Malaysia, Dr Wan Azizah, Nurul Izzah dan lain-lainnya juga harus sama-sama berjiwa besar.
Menunjukkan jiwa besar, apatah lagi untuk kepentingan negara, akan menjadikan sesiapa yang berbuat demikian lebih dihormati dan disanjungi.
Najib dengan segala kelebihan jentera kerajaan, kuasa dan wang tanpa had, bukan semudah itu mahu dikalahkan.
Penyatuan semula Tun Mahathir dan Anwar untuk menghadapi PRU 14 adalah berita baik untuk rakyat, namun tentunya dalam waktu yang sama khabar menakutkan buat Najib. (SH 24/06/2016).

0

0

votes
Article Rating
Kongsikan artikel ini


TIDAK MERAYU, SELAMAT TINGGAL UMNO DARIPADA MUHYIDDIN

Berikut ialah kenyataan media Muhyiddin Yassin berhubung pemecatan keahliannya oleh MT UMNO semalam.
Sementara itu, esok Ahad, 26 Jun 2016 pada jam 5.00 petang bertempat di Rumah Kelab Alumni Universiti Malaya, Kuala Lumpur, Muhyiddin Yassin dan Mukhriz Mahathir akan mengadakan sidang media bersama berhubung pemecatan mereka daripada UMNO dan pengumuman langkah-langkah yang akan diambil seterusnya.
Dijemput beramai-ramai sebagai tanda sokongan dan solidariti. (SH 25/06/2016).
Setelah lebih empat dekad saya melalui perit jerih dan suka duka perjuangan di dalam UMNO, semalam Majlis Tertinggi membuat keputusan untuk memecat saya daripada parti. Saya tidak pernah meninggalkan perjuangan parti atau mengkhianati parti. Saya cuma berkata benar kerana itulah prinsip yang saya junjung dalam perjuangan saya.
Malangnya saya dipecat kerana apa yang saya perkatakan selama ini menyentuh skandal moral dan kewangan paling besar dalam sejarah UMNO dan negara yang melibatkan Perdana Menteri. Sahabat saya Datuk Seri Mukhriz Mahathir juga dipecat dan Datuk Seri Shafie Apdal digantung keahlian. Segala-galanya berlaku hanya kerana kami mengambil langkah berani menegur Perdana Menteri yang sudah jauh tersasar daripada perjuangan UMNO yang asal.
Saya berasa kecewa kerana UMNO yang ada pada hari ini bukan lagi UMNO yang sebenar. Ia telah berubah menjadi sebuah parti yang dikuasai hanya oleh seorang individu yang sanggup melakukan apa sahaja untuk menutup kesalahannya dan menyelamatkan dirinya. Mereka yang melakukan perbuatan jenayah yang merosakkan imej parti dan integriti tidak menerima hukuman yang setimpal. Sebaliknya, mereka yang berjuang untuk menegakkan kebenaran dan keadilan dipecat daripada parti.
Mereka yang menguasai UMNO boleh melakukan apa sahaja terhadap saya, namun saya tidak rela hidup melutut. Bukan prinsip saya untuk tunduk bersekongkol dengan perbuatan jahat seorang pemimpin yang merosakkan bangsa dan negara.
Keputusan pemecatan saya ini telah pun saya duga dari awal. Maka semalam berakhirlah sejarah panjang perjalanan hidup saya yang penuh liku di dalam UMNO. Sejarah ini akan terus terpahat dalam ingatan saya kerana UMNO telah sekian lama menjadi sebahagian daripada denyut nadi dan darah daging saya. Hakikat ini tidak boleh dinafikan oleh sesiapapun hatta diri saya sendiri. Saya tidak pernah mengkhianati UMNO. Saya hanya menentang pemimpin UMNO yang korup dan menyeleweng.
Namun, jika mereka beranggapan perjuangan saya berkubur di sini, mereka silap. Saya akan terus berjuang selagi hayat dikandung badan. Biarlah mereka memecat saya dan melakukan apa sahaja untuk melunturkan semangat juang saya. Obor perjuangan di dalam jiwa saya akan terus menyala.
Walaupun tindakan terhadap saya daripada penggantungan jawatan sehingga pemecatan saya daripada parti bercanggah dengan proses keadilan dan tidak berperlembagaan, saya tidak akan merayu.
Saya redha dengan ketentuan Allah s.w.t. Saya telah melaksanakan tanggungjawab saya sebagai pemimpin UMNO dan akan tetap terus melaksanakan tanggungjawab saya kepada agama, bangsa dan negara seperti pejuang-pejuang bangsa kita sebelum ini. Bangkitlah bangsa Melayu memperjuangkan nilai-nilai moral dan integriti supaya kita tidak mudah diperkotak-katikkan oleh pemimpin yang rasuah dan tamak haloba.
Kepada para penyokong, saya tahu anda memahami pendirian saya. Teruskanlah perjuangan menegakkan kebenaran dan membela tanah air tercinta walau di mana sahaja anda berada. InsyaAllah kita akan terus bersama dalam perjuangan suci ini.
Kepada seluruh rakyat Malaysia, saya yakin anda boleh menilai yang mana benar dan yang mana salah, yang mana baik dan yang mana buruk. Anda pastinya tidak rela membiarkan negara ini diperlakukan sewenang-wenangnya oleh pemimpin yang rakus menyalahgunakan kuasa. Sebagai rakyat, anda berhak untuk membuat perhitungan yang terbaik demi masa depan anda, keluarga dan negara.
Saya menganggap pemecatan saya ini adalah satu lagi dugaan Allah s.w.t terhadap saya dalam bulan Ramadhan yang mulia ini. Saya yakin segala yang berlaku ada hikmahnya. Saya berdoa semoga sentiasa diberikan ketabahan dan kesabaran dalam menghadapi ujian Allah dan segala urusan kita akan dipermudahkan oleh-Nya.
Allah s.w.t berfirman dalam Surah At-Taghabun ayat 11 yang bermaksud:
“Tidak ada kesusahan (atau bala bencana) yang menimpa seseorang melainkan dengan izin Allah, dan sesiapa yang beriman kepada Allah, Allah akan memimpin hatinya (untuk menerima apa yang telah berlaku dengan tenang dan sabar) , dan ingatlah Allah maha mengetahui akan tiap- tiap sesuatu”
Sempena bulan Ramadhan yang mulia dan Syawal yang bakal menjelma, saya menyusun sepuluh jari memohon kemaafan daripada seluruh ahli UMNO sekiranya terdapat sebarang kesilapan yang saya lakukan sepanjang saya berada di dalam parti.
Selamat tinggal UMNO.
Kepada Allah saya berserah.
TAN SRI MUHYIDDIN YASSIN
25 Jun 2016

0

0

votes
Article Rating
Kongsikan artikel ini


TUN M AKAN KEMBALI DIJULANG JIKA NAJIB KALAH PRU 14

Tun Mahathir Mohamad, Muhyiddin Yassin dan Mukhriz Mahathir sebenarnya tidak perlu lagi membuang masa dengan terus berharap Najib Razak dapat diundurkan sebelum PRU 14 dan kemudian UMNO boleh diselamatkan selepas pengundurannya.
Beberapa tindakan Najib kebelakangan ini jelas memperlihatkan beliau ingin terus berkuasa selama mana yang mampu dilakukannya. Setelah Jabatan Peguam Negara berada dalam genggamannya,  akta Majlis Keselamatan Negara diluluskan tanpa memperdulikan permintaan Majlis Raja-Raja agar ia diperhalusi, SPRM bakal dijinakkan kuasanya dan kini semua musuh-musuhnya dalam UMNO mula diketepikannya.
Sebelum Muhyiddin dan Mukhriz dipecat, beberapa pemimpin UMNO peringkat cawangan yang lantang mengkritik Najib sudah pun disingkirkan. Selepas ini mungkin giliran Shafie Afdal dan sesiapa juga yang berani membuka mulut mengkritiknya.
Tun Mahathir pula sedang ditekan satu demi satu dan ia dalam masa yang sama  merupakan isyarat untuk menimbulkan ketakutan kepada yang lain-lain yang cuba berlaga angin dengannya.
Dalam penstrukturan kabinet yang dijangka berlaku tidak lama lagi, turut diperbualkan secara hangat dalam UMNO ialah Najib dikhabarkan akan mengambil alih jawatan Menteri Dalam Negeri daripada Zahid Hamidi untuk mengukuhkan lagi kuasa yang ada padanya.
Zahid yang kini merupakan Timbalan Perdana Menteri disebut-sebut bakal diberikan tugas sebagai Menteri Pertahanan, manakala Kementerian Kewangan yang kini dipegang Najib akan diserahkan kepada sepupunya, Hishammuddin Hussein.
Berbanding Kementerian Kewangan yang boleh mengawal projek-projek kerajaan sebagaimana dikuasainya sebelum ini, fasa seterusnya memperlihatkan Najib lebih memerlukan Kementerian Dalam Negeri untuk memastikan hayat politiknya dapat dipertahankan  dengan lebih lama. Lagi pula, dengan isu 1MDB yang masih banyak tersangkut, Najib boleh melepaskan beban itu kepada Hishamuddin untuk menanganinya selepas ini.
Oleh itu, mengharapkan Najib dapat diundurkan atau mungkin berundur berikutan beberapa siasatan negara luar terhadap 1MDB, adalah tidak praktikal lagi. Najib juga tidak akan mengendahkan sebarang desakan melalui Deklarasi Rakyat kerana kuasa dedak yang dimilikinya sudah sampai ke tahap ulama pun dapat ditundukkanya.
Lagi pun, Najib tidaklah memiliki jiwa  murni seperti David Cameroon yang sanggup berundur hanya kerana rakyatnya memilih untuk keluar daripada Kesatuan Eropah, suatu pendirian yang berbeza dengan keinginannya.
Jika Najib ada jiwa murni, beliau sepatutnya sudah berundur selepas pilihanraya 2013 lagi kerana keputusannya jauh lebih buruk berbanding 2008, meskipun dengan peruntukan besar dan menjaja slogan “I Love PM” sepanjang masa. Undi popular menolak BN ketika itu ialah sebanyak 52 peratus berbanding menyokong sebanyak 47 peratus.
Penentang-penentang Najib harus menyedari PRU 14 adalah penentuan segala-galanya. Kekalahan BN bukan saja dapat menyingkirkan Najib, mereformasi institusi penting dalam negara, melihat kebenaran 1MDB dan wang RM2,600  mampu diserlahkan kepada umum, bahkan juga memulihkan semula UMNO.
Kekalahan BN yang akan memaksa Najib serta sebahagian pimpinannya sekarang berundur, secara tidak langsung akan membolehkan pimpinan baru mengambil alih UMNO. Najib yang menyebabkan kekalahan UMNO dan BN hilang kuasa tentu saja akan dihukum oleh sejarah dek kelakuan beliau, isteri dan keluarganya sebagai punca utama rakyat membuat penolakan.
Tun Mahathir pula akan dianggap sebagai hero dan bakal dijulang semula oleh rakyat, tidak saja kerana telah berjaya menyelamatkan negara daripada cengkaman kerakusan Najib, tetapi juga memberi ruang untuk UMNO dipulihkan dan berubah menjadi lebih baik.
Hilang kuasa selama sepenggal semata-mata untuk negara dan UMNO dapat dipulihkan adalah lebih baik daripada ia terus berkuasa dengan segala keburukan dah kebejatan yang diakibatkan oleh Najib. Jika berubah dengan lebih baik, UMNO pasti mampu bangun semula dengan bermulanya era persilih-gantian kuasa dalam negara yang pastinya memberi lebih kebaikan kepada rakyat jelata. (SH 25/06/2016).

0

0

votes
Article Rating
Kongsikan artikel ini


MUHYIDDIN, MUKHRIZ PALING TIDAK BERPOTENSI TUMBANGKAN BN DI JOHOR DAN
KEDAH

Sebaik dipecat daripada UMNO pada Jumaat lalu, Muhyiddin Yassin dan Mukhriz Mahathir sudah hilang peluang untuk menjatuhkan Najib Razak melalui saluran dalaman parti itu. Permusuhan mereka juga tidak lagi bersifat terhadap batang tubuh Perdana Menteri sahaja.
Muhyiddin dan Mukhriz kini sudah menjadi musuh kepada UMNO. Melalui pemecatan yang dilakukannya, Najib telah memindahkan permusuhan kedua-dua pemimpin itu terhadapnya kerana membangkitkan kecurangannya berkaitan 1MDB dan kemasukan wang RM2,600 juta ke dalam akaun peribadinya, kepada parti untuk menanggungnya.
Sesuai dengan itu, Muhyiddin dan Mukhriz harus juga mengambil sikap bermusuh dengan UMNO mulai sekarang. Adalah tidak jantan jika dalam keadaan UMNO sudah mengambil sikap bermusuh, mereka sebaliknya masih lagi bernada syahdu kepada UMNO. Harus diletakkan titik noktah dalam hal ini.
Mereka kini mesti menjadikan PRU 14 sebagai detik perhitungan dengan Najib, kecuali kalau ingin bersara dan reda dengan segala keburukan Najib selama ini. Tetapi jika itu pilihannya, Muhyiddin dan Mukhriz tidak lagi dianggap pejuang, malah akan dibenci dan dikecam.
Ada dua langkah yang boleh dilakukan sekiranya Muhyiddin dan Mukhriz ingin terus berjuang dan berlawan dengan UMNO dan Najib yang kini dimusuhinya.
Pertama, ia boleh dilakukan dengan salah seorang daripadanya sedia menentang Najib di Parlimen Pekan dalam pilihanraya akan datang. Tumbang Najib di Pekan, tergoleklah jawatan Perdana Menteri yang disandangnya meskipun jika sekiranya BN masih menang dalam pilihanraya nanti.
Namun, persaingan itu amat berat dan hampir mustahil untuk mencapai kejayaan. Dengan kedudukan Najib sebagai Perdana Menteri serta kuasa dan wang yang dimilikinya, tentu saja banyak dedak yang mampu ditaburkan untuk memastikan kemenangan kekal dalam genggamannya.
Kedua dan ini langkah paling praktikal, iaitu segera mewujudkan persefahaman dengan Pakatan Harapan untuk mengalahkan BN dalam pilihanraya umum akan datang. Tempoh dua tahun sebelum pilihanraya akan datang lebih daripada mencukupi untuk tujuan itu.
Bersama Tun Mahathir Mohamad yang sudah ditarik banyak keistimewaannya kerana mengkritik dan ingin menyelamatkan Malaysia daripada cengkaman Najib yang nyata merosakkan, kehadiran Muhyiddin dan Mukhriz sebenarnya mampu membawa impak besar dalam melonjak serta mengalihkan sokongan rakyat kepada Pakatan Harapan.
Dengan berjuangnya Tun Mahathir, Muhyiddin dan Mukhriz bersama Pakatan Harapan, ia bukan saja mampu memberi lebih harapan untuk mengalahkan BN dan menjadikan Najib kehilangan jawatan Perdana Menteri yang disandangnya serta Rosmah tidak lagi glamour dengan gelaran First Ladynya, paling tidak yang boleh berlaku ialah menjadikan Johor dan Kedah beralih tangan kepimpinan.
Dengan pengalaman pernah menjadi Timbalan Perdana Menteri dan Menteri Besar Johor, Muhyiddin sebenarnya mampu membuatkan BN hilang kuasanya di negeri itu. Pengaruhnya di Johor masih lagi berbekas dan dikenang oleh ramai orang.
Begitu juga dengan Mukhriz yang pernah menjadi Menteri Besar Kedah, pengaruhnya bersama Pakatan Harapan lebih memungkinkan negeri tersebut jatuh kembali ke tangan pembangkang. Jika dalam PRU 2013, kehadirannya menyumbang kepada kekalahan Pakatan Rakyat, Mukhriz kini boleh melakukan peralihan kuasa sekali lagi di negeri itu.
Walaupun menumbangkan BN dan menjatuhkan Najib tetap sebagai keutamaan, sekurang-kurangnya dengan pemecatan Muhyiddin dan Mukhriz mampu menyebabkan BN di Johor dan Kedah  kehilangan kuasa,  adalah juga suatu kebanggaan besar bagi Pakatan Harapan.
Akhirnya, jika pun BN menang lagi dan Najib terus kekal (mudah-mudahan tidak) sebagai Perdana Menteri, tetapi dengan semua negeri-negeri kaya seperti Selangor, Pulau Pinang dan Johor berada dalam tangan Pakatan Harapan, kerajaan Pusat pimpinannya akan menjadi tidak bermaya masa demi masa kemudiannya. (SH 26/06/2016)

0

0

votes
Article Rating
Kongsikan artikel ini


APA NASIB TUN MAHATHIR SETERUSNYA?

Tun Mahathir Mohamad, musuh utama Najib Razak kini satu demi satu sedang ditarik kemudahan dan keistimewaannya hanya kerana bersikap kritikal terhadap Perdana Menteri.
Bermula dengan kedudukannya sebagai Penasihat Petronas dilucutkan,  desakan berterusan yang akhirnya membuatkan Tun Mahathir sendiri memilih berundur sebagai Pengerusi Proton kerana tidak mahu menyusahkan syarikat kereta nasional itu dan kemudahan polis pengiring disekat kecuali untuk program rasmi, minggu lalu bantuan kerajaan terhadap Yayasan Kepimpinan Perdana pula diumumkan ditarik balik oleh Najib.
Dengan penarikan bantuan kerajaan itu yang antaranya melibatkan pembayaran gaji kakitangan dan bil ulitili, kedudukan Yayasan Kepimpinan Perdana berada dalam keadaan tidak menentu, kecuali jika ia memiliki dana sumbangam korporat yang masih mencukupi untuk terus bertahan untuk beberapa tahun akan datang.
Jika akhirnya Yayasan Kepimpinan Perdana tidak mampu membiayai kos bulanannya dan terpaksa ditutup, Tun Mahathir hanya mempunyai satu saja lagi kemudahan pejabat untuknya iaitu di Yayasan Al Bukhary berhampiran Masjid Negara.
Namun demikian, oleh kerana Syed Mokhtar Al Bukhary mempunyai banyak urusan perniagaan dengan kerajaan, tidak mustahil beliau juga sedang ditekan agar berhenti daripada menyediakan kemudahan itu kepada Tun Mahathir.
Najib tentunya akan menjadi paling gembira jika berjaya membuatkan Tun Mahathir tidak mempunyai satu pun kemudahan pejabat dan akhinya terpaksa mengeluarkan pembiayaan sendiri bagi tujuan tersebut.
Tidak disangsikan bahawa penarikan balik bantuan dan semua kemudahan itu ialah dengan tujuan untuk menyekat kelancaran Tun Mahathir daripada bergerak dan menjalankan aktiviti yang dirasakan boleh menggugat kedudukannya.
Bersama Muhyiddin Yassin, Mukhriz turut dipecat daripada UMNO. Ini menjadikan Tun Mahathir dan satu-satu anaknya yang aktif dalam UMNO tidak lagi berada dalam parti yang sedang dipimpin Najib.
Seorang lagi anak Tun Mahathir, Mokhzani yang kini menjadi Pengerusi Litar Sepang, barangkali turut dalam perhatian untuk diambil tindakan juga oleh Najib.
Dalam masa yang sama, berikutan beberapa ucapan dan tulisan Tun Mahathir yang dianggap menghasut serta membahayakan kedudukan Najib, lima kertas siasatan telah dibuka dan sedang berada dalam pertimbangan pejabat Peguam Negara untuk tindakan selanjutnya.
Apakah, selain satu demi satu kemudahan dan bantuan kerajaan ditarik balik, Najib juga akan mengheret Tun Mahathir sehingga ke mahkamah dan kemudian terpaksa menghuni penjara?
Melihat kepada gerak laku dan kecenderungan Najib dalam bertindak terhadap musuh-musuh politiknya, segala tindakannya adalah serba mungkin terhadap Tun Mahathir.
Tanpa menghiraukan sumbangan dan jasa besar Tun Mahathir kepada negara, kedudukannya sebagai negarawan dan peranan melatih serta memberi ruang sehingga berjaya menjadi Perdana Menteri, pertimbangan utama Najib tidak lain ialah mempertahankan kedudukannya semampu yang mungkin.
Yang paling dibimbangi Najib, berikutan skandal 1MDB, dana SRC International dan caca-marba kenyataan berhubung wang RM2,600 juta dalam akaun peribadinya, jika beliau disingkirkan ia mungkin boleh membawa dirinya kepada proses pendakwaan dan pengadilan di mahkamah juga.
Sebab itu, bertahan sedaya yang mungkin di samping mengepung segala kuasa dalam negara menjadi pilihannya.
Berbeza dengan Tunku Abdul Rahman Putra Alhaj yang juga aktif mengkritik dan mahu menjatuhkan Perdana Menteri ketika Tun Mahathir berkuasa, tetapi Bapa Kemerdekaan itu tidak pernah diperlakukan seburuk ini.
Ini kerana ketika itu, penentangan terhadap Tun Mahathir lebih bersifat politik, kepimpinan dan pengurusan negara semata-mata. Tidak pernah Tun Mahathir dituduh, apatah lagi disiasat, berkaitan pemilikan harta curi atau wang dijumpai dalam akaun peribadi.
Tetapi, berdasarkan rekod Tun Mahathir yang tidak pernah kalah dalam menjatuhkan beberapa pemimpin sebelum ini, adalah dipercayai segala apa yang dilakukan Najib ini akan merangsangnya untuk bertindak dengan lebih aktif selepas ini.
Cuma, apakah sebagai tindakan melawan, Najib juga akan menjadi lebih keras lagi?  (SH 27/06/2016).

0

0

votes
Article Rating
Kongsikan artikel ini


HUSNI BERSARA KERANA TIDAK SETUJU DITUKARKAN, BUKANNYA SUKARELA

Berita yang paling tidak disangka-sangka dalam rombakan kabinet yang diumumkan Najib Razak kali ini, selain perlantikan semula Noh Omar sebagai menteri ialah berkaitan pengunduran Husni Hanadzlah daripada jawatannya sebagai Menteri Kewangan Kedua.
(Terkini – menerusi kenyataan yang dikeluarkan oleh Shamsul Zairil Kamaruddin, bekas Setiausaha Politik Husni beberapa jam kemudiannya, Husni juga mengumumkan perletakan jawatan sebagai Bendahari UMNO Malaysia, Bendahari BN Malaysia, Timbalan Pengerusi Badan Perhubungan UMNO Negeri Perak, Ketua UMNO Bahagian Tambun dan Pengerusi  BN Tambun)
Tanpa ribut dan tanpa sebarang khabar angin sebelumnya, tiba-tiba saja diberitakan beliau memilih untuk bersara daripada jawatannya.
Najib dalam pengumuman rombakan itu memberitahu, Husni telah memilih untuk bersara dan beliau menghormati keputusan tersebut.
Tempat Husni kini digantikan oleh Johari Abdul Ghani, Ahli Parlimen Titiwangsa yang sebelum ini merupakan Timbalan Menteri Kewangan.
Benarkah Husni memilih untuk bersara secara sukarela?
Kenapa beliau bersara sekarang dan tidak berundur saja pada pilihanraya umum akan datang yang hanya kira-kira dua tahun lagi tempohnya?
Adakah beliau tidak sihat atau ingin berehat?
Seorang rakan memberitahu, Husni sebenarnya tidak memilih untuk bersara secara sukarela tetapi terpaksa membuat keputusan itu sebagai tanda protes, kecewa dan kecil hati terhadap Najib.
Beliau dikatakan tidak setuju dengan hasrat Najib mahu menukarkannya daripada Kementerian Kewangan ke Jabatan Perdana Menteri bagi mengambil alih tempat Abdul Wahib Omar yang sebelum ini sudah pun memilih tidak mahu dilantik lagi menganggotai kabinet.
Kata rakan tersebut, beliau diberitahu mengenai perkara itu oleh salah seorang pembantu Husni sendiri pada petang semalam lagi.
Katanya, Husni agak kecewa dengan pertukaran itu memandangkan beliau selama ini telah dengan baik memainkan peranan sebagai Menteri Kewangan Kedua dan jurucakap yang dilantik oleh kabinet untuk menjawab dan menangani hal-hal berkaitan 1MDB.
Lantaran itu, Husni dikatakan berasa pertukarannya itu seolah-olah beliau tidak begitu penting lagi di sisi Najib sekarang ini, meskipun sebahagian isu berkaitan 1MDB sudah berjaya diselesaikan.
Dalam rombakan kabinet yang diumumkan Najib, empat menteri terlihat dalam rombakan iaitu Johari Abdul Ghani dilantik sebagai Menteri Kewangan Kedua, Abdul Rahman Dahlan sebagai Menteri di Jabatan Perdana Menteri yang bertanggungjawab kepada Unit Perancang Ekonomi (mengisi tempat Abdul Wahid Omar), Noh Omar dibawa kembali menyertai kabinet memegang jawatan Menteri Kesejahteraan Bandar, Perumahan dan Kerajaan Tempatan dan Mah Siew Keong sebagai Menteri Perusahaan, Perladangan dan Komoditi. (SH 27/06/2016).

0

0

votes
Article Rating
Kongsikan artikel ini


"KELAKAR KALAU HARAPKAN NOH OMAR BOLEH TAWAN SEMULA SELANGOR"

Orang yang barangkali paling gembira dengan rombakan kabinet semalam tentunya ialah Noh Omar. Digugurkan selepas pilihanraya 2013 kerana gagal menawan Selangor walaupun bergandingan dengan Najib Razak, hanya dengan kemenangan BN dalam pilihanraya kecil Sungai Besar menjadikannya kembali semula sebagai menteri.
Sebelum ini, Noh adalah Menteri Pertanian dan Industri Asas Tani, kini beliau dilantik sebagai Menteri Kesejahteraan Bandar, Perumahan dan Kerajaan Tempatan.
Jika selepas menang di Sungai Besar, Noh membayangkan harapan cerah untuk menawan semula Selangor dalam PRU 14 akan datang, perlantikan sebagai menteri pula dianggap memberinya suntikan lebih semangat ke arah yang sama.
Jadi dengan perlantikan baru ini akan memberikan semangat baru, suntikan baru dan akan memudahkan saya menguruskan masalah rakyat, terutama yang tinggal dalam bandar, kata Noh semalam.
Najib sendiri memberinya jawatan menteri itu tidak lain selain memudahkan matlamat untuk membawa kembali Selangor ke pangkuan BN dapat menjadi kenyataan, setelah gagal melakukannya pada 2013 yang lalu.
Soalnya mampukan Noh dengan jawatan barunya ini menawan semula Selangor dalam pilihanraya akan datang ini?
Sementara Pakatan Harapan Selangor dalam reaksinya menyatakan perlantikan Noh itu bukan merupakan ancaman kepada mereka, kalangan dalam UMNO  Selangor sendiri turut mempunyai keraguan perlantikan Noh sebagai menteri mampu menyumbang sesuatu yang positif.
Seorang pemimpin peringkat pertengahan dalam satu bahagian UMNO di Selangor tidak menyembunyikan kesangsian mereka terhadap kemampuan Noh untuk menawan semula Selangor daripada Pakatan Harapan.
Kata beliau, kalau benar ingin menawan semula Selangor, adalah kelakar jika UMNO menjadikan Noh sebagai sandarannya.
Noh terlalu banyak isu sama ada berkaitan peribadinya atau perlakuannya sebagai menteri sebelum ini. Malah wajahnya pun bukan tarikan yang mampu membuatkan pengundi tertarik untuk memilih BN, kata pemimpin tersebut.
Katanya, beliau berkongsi pandangan dengan ramai kawan-kawan yang seangkatan dengannya di banyak bahagian lain bahawa untuk menawan semula Selangor, pemimpin baru dan tidak terpalit dengan apa-apa isu haruslah ditampilkan.
Mesej kemenangan Budiman Mohd Zohdi di Sungai Besar adalah jelas bahawa pengundi mahukan pemimpin muda yang tiada isu peribadi, bukannya pemimpin tua yang boleh dikitar semula, katanya lagi.
Tambahnya, dalam PRU 2013 lalu, Noh selaku Timbalan Pengerusi Perhubungan UMNO Selangor dan Najib selaku Pengerusinya, telah terbukti bukan saja gagal menawan Selangor, malah jumlah kerusi yang dimenangi BN menurun iaitu 12 kerusi berbanding 20 kerusi pada 2008.
Lalu, apa asasnya untuk disandarkan harapan kepada Noh untuk mencipta kemenangan pada pilihanraya akan datang? soal beliau.
Kata beliau, kemenangan BN di Sungai Besar bukanlah kerana kelebihan atau kemampuan Noh, tetapi disebabkan pemilihan Budiman sebagai calon merupakan faktor utamanya.
Untuk menawan Selangor, tegasnya, UMNO Selangor bukan saja perlu dipimpin oleh pemimpin baru dan muda daripada negeri itu, bahkan jika mahu pemimpin pusat memainkan peranan, watak yang selayaknya ialah seperti Zahid Hamidi, Hishammuddin Hussein atau Khairy Jamaluddin.
Noh tersasar jauh daripada harapan itu, katanya dengan nada sedikit kecewa terhadap Najib yang memilih semula Noh sebagai menteri. (SH 28/06/2016).

0

0

votes
Article Rating
Kongsikan artikel ini


YESSS…INI BARU SOLIDARITI, MEMBUNUH PUN ADA RUANG MEMBELA DIRI!!

Berbanding Pagoh yang hanya riak-riak kecil dan Jerlun dan senyap sunyi,  reaksi UMNO Bahagian Semporna terhadap penggantungan Shafie Apdal lebih memberi erti tentang solidariti.
Di Pagoh, walaupun UMNO Bahagian itu menolak keputusan MT memecat Muhyiddin Yassin, hanya tiga pemimpin dalam bahagian itu yang meletakkan jawatan sebagai tanda bantahan.
Di Jerlun yang diketuai oleh Mukhriz Mahathir, langsung tidak kedengaran apa-apa bantahan meskipun disedari proses yang diambil dalam mengadili bekas Menteri Besar Kedah itu jauh daripada keadilan yang sewajarnya.
Sebagaimana yang dilaporkan, sebagai bantahan terhadap tindakan MT UMNO menggantung Shafie yang juga Ketua UMNO Bahagian Semporna, Naib Ketua Bahagian, Ketua Wanita, Ketua Pemuda, Ketua Puteri, 19 AJK Bahagian dan 300 Ketua Cawangan mengumumkan keluar parti.
Mereka bertindak demikian kerana merasakan Shafie tidak diberi layanan yang adil dan sewajarnya sebelum dijatuhkan hukuman.
Dengan tindakan itu, UMNO Bahagian Semporna sudah lumpuh dan tidak berfungsi lagi.
Ini baru solidariti dan setiakawan…dan jika lebih ramai yang sedia mengambil tindakan serupa, gugatan terhadap Najib pasti akan lebih berkesan lagi.
Jika lebih ramai yang kenal erti perjuangan dan tidak sayang jawatan, Najib juga lebih mudah diberi pengajaran untuk sedia mendengar perbezaan dan kritikan dan tidak semata-mata gemar menggunakan kuasa yang ada padanya.
Muhyiddin dan Mukhriz dipecat, manakala Shafie digantung keahlian hanyalah kerana ketiga-tiga mereka lantang mengkritik Najib berkaitan isu 1MDB dan skandal kewangan yang melibatkan dirinya.
Tetapi mereka tidak pernah diberi surat tunjuk sebab atau apa-apa peluang membela diri sedangkan dalam proses pengadilan yang sebenar, pesalah membunuh yang jelas perlakuan membunuhnya pun tidak pernah dinafikan hak membela diri mereka.
Lantaran itu, selain pujian atas keberanian mereka di Semporna mengambil tindakan terpuji itu dan diharapkan lebih ramai lagi di seluruh negara yang menyusul kemudian dengan tindakan yang serupa. (SH 28/06/2016).

0

0

votes
Article Rating
Kongsikan artikel ini


MAHATHIR LEBIH TOLERANSI BERBANDING NAJIB

Bekas Perdana Menteri, Tun Mahathir Mohamad sekali lagi disiasat polis berhubung kenyataannya yang menyifatkan Najib Razak sebagai “Idi Amin Malaysia”.
Ketua Polis Negara, Khalid Abu Bakar mengesahkan perkara tersebut dan mengatakan ia adalah siasatan polis yang kelapan terhadap Tun Mahathir.
Kes ini adalah dibawah Seksyen 500, Kanun Keseksaan kerana menyamakan Najib dengan Idi Amin, kata Khalid dipetik sebagai berkata kepada media petang tadi.
Idi Amin adalah Presiden Uganda yang memerintah antara tahun 1971 hingga 1979 dan terkenal dengan pencabulan hak asasi manusia, rasuah dan menggunakan harta negara sehingga ia ditolak oleh rakyat negara tersebut.
Tun Mahathir juga pernah disamakan dengan Firaun dan digelar Mahafiraun selama bertahun-tahun oleh penentangnya, namun tidak pernah sesiapa disiasat polis kerana perbuatan itu.
Berbanding Idi Amin, Firaun adalah sosok pemimpin yang boleh dikatakan lengkap ciri-ciri kekejamannya sehingga mengaku dirinya sebagai Tuhan, sebelum akhirnya mati ditelan Laut Merah.
Ternampak bahawa di sebalik perbandingan liar dan keterlaluan terhadapnya, Tun Mahathir tetap ada sisi toleransinya.
Dalam reaksi berhubung siasatan polis terhadapnya, Tun Mahathir berkata, beliau tidak menuduh Perdana Menteri  membunuh orang, tetapi mengakui membuat perbandingan dengan Idi Amin untuk menggambarkan Najib bukan Presiden (UMNO) yang baik.
Saya tidak akan tarik balik kenyataan itu. Bagi tuduhan khusus ke atas saya, saya akan jawabnya di mahkamah, tegas Tun Mahathir.
Pada malam kemenangan BN di Sungai Besar, Najib membalas gelaran yang menyamakannya dengan Idi Amin itu dengan mengatakan, “nampaknya Idi Amin Malaysia lebih popular.”
Daripada lapan siasatan polis terhadap Tun Mahathir setakat ini, berapa agaknya yang akan membawa kepada pertuduhan dan perbicaraan di mahkamah?
Menjelang pilihanraya akan datang pula dan melihat bagaimana Tun Mahathir terus menjadikan Najib sasaran serangannya, berapa banyak lagi siasatan dan pertuduhan akan dikenakan terhadapnya? (SH 29/06/2016).

0

0

votes
Article Rating
Kongsikan artikel ini


TAK KE DAH 'GILA', DIA CADANG MUHYIDDIN DIPECAT, DIA JUGA CADANGKAN
BUAT RAYUAN SUPAYA LEBIH DIHORMATI AHLI2 UMNO

Antara pemimpin UMNO yang lantang bersuara agar Muhyiddin Yassin dipecat daripada UMNO ialah Fuad Zarkashi yang kalah di Batu Pahat pada pilihanraya 2013, tetapi kemudian diberikan jawatan sebagai Ketua Pengarah Jabatan Hal Ehwa Khas atau Jasa.
Pada Mac lalu, beliau yang juga bekas Timbalan Menteri Pendidikan dipetik sebagai berkata bahawa penyertaan Muhyiddin dan Mukhriz Mahathir dalam Deklarasi Rakyat untuk menyingkir Najib Razak adalah perbuatan yang tidak boleh dimaafkan.
“Mereka harus dipecat. Kali ini saya sendiri akan mencadangkannya kepada MT UMNO,” tegas beliau.
Setelah beberapa kali tertangguh berikutan menunggu selesainya pilihanraya negeri Sarawak dan pilihanraya kecil Sungai Besar dan Kuala Kangsar,  Muhyiddin dan Mukhriz akhirnya dipecat daripada UMNO pada mesyuarat MT, 24 Jun lalu.
Dalam reaksinya setelah dipecat, Muhyiddin menegaskan beliau tidak akan membuat sebarang rayuan kerana menganggap keputusan MT itu sebagai penamat kepada sejarah panjang penuh liku dalam perjuangannya bersama dengan UMNO.
Beliau kemudian tidak menolak kemungkinan mahu menubuhkan parti baru atau menyertai parti-parti politik sedia ada untuk meneruskan perjuangannya demi agama, bangsa dan negara.
Namun, meskipun sudah menyatakan tidak akan merayu, Fuad Zarkashi bersuara pula dengan menasihatkan Muhyiddin agar merayu kepada Lembaga Disiplin untuk menyertai semula UMNO.
Katanya, dengan membuat rayuan adalah langkah terbaik untuk menjadikan Muhyiddin lebih dihormati dalam kalangan ahli-ahli UMNO, selain membolehkannya meneruskan kembali perjuangan sehingga ke akhir hayat.
Hadoii…’gila’  ke apa Fuad ini? Atau dah putus dua tiga wayar dalam otaknya?
Dulu dia sendiri antara yang bersungguh-sungguh agar Muhyiddin dipecat daripada UMNO, kini dia juga yang menyarankan agar bekas Timbalan Presiden UMNO itu membuat rayuan.
Bukankah dia sepatutnya gembira bila Muhyiddin sudah dipecat kerana itulah yang dicadangkannya?
Kenapa sekarang diminta merayu pula?
Dah kurang dedak agaknya? (SH 29/06/2016).

0

0

votes
Article Rating
Kongsikan artikel ini


PENDAKWAAN TERHADAP LIM GUAN ENG LEBIH MENYUBURKAN INGATAN BAGAIMANA
NAJIB DISELAMATKAN

Hari ini Ketua Menteri Pulau Pinang, Lim Guan Eng akan dihadapkan ke  mahkamah atas dua pertuduhan rasuah di bawah Seksyen 23 dan Seksyen 165, Akta Pencegahan Rasuah.
Tuduhan pertama berkaitan pertukaran status sebidang tanah pertanian kepada kediaman oleh sebuah syarikat Magnificent Emblem Sdn Bhd dan tuduhan kedua berhubung pembelian banglo di bawah harga pasaran.
Peguam Negara, Apandi Ali sendiri akan mengetuai pasukan pendakwaan terhadap Lim Guan Eng.
Bersama pendakwaan terhadap Lim Guan Eng, tidak mustahil akan dilakukan Najib ialah mengadakan pilihanraya mengejut sama ada hujung tahun ini atau awal tahun depan.
Seiring dengan perpecahan dalam pembangkang, Pas lena dalam dakapan, aura kemenangan di Sungai Besar dan Kuala Kangsar masih diperkatakan, penentang-penentang dalam UMNO sudah dibuang, pendakwaan terhadap Ketua Menteri Pulau Pinang itu tidak mustahil dianggap pelengkap kepada ramuan untuk membolehkan rakyat memberi sokongan yang lebih padu kepada BN serta membuatkan Najib mampu terus berkuasa dengan lebih lama.
Dan kalau pun tarikh pilihanraya tidak diawalkan, Najib dan para pemimpin BN sekurang-kurangnya akan menggunakan isu berkaitan Lim Guan Eng itu untuk tujuan melemahkan DAP dan sebagai senjata untuk menawan Pulau Pinang pada pilihanraya akan datang.
Berdepan dengan sekian banyak isu berkaitan skandal kewangan dan rasuah melibatkan Najib yang juga disiasat SPRM tetapi ditutup kes oleh Peguam Negara, memalitkan pihak musuh dengan pendakwaan di mahkamah adalah strategi terang-terangan untuk mengaut keuntungan politik.
Memang sesiapa pun menyokong segala usaha SPRM menangani dan membanteras rasuah, tetapi  yang diharapkan juga ialah agar ia dilakukan secara menyeluruh dan tanpa pilih bulu.
Jika Lim Guan Eng boleh ditahan serta didakwa dan sebelum ini Khir Toyo sudah pun dipenjara, persoalan umum tentunya ialah berkaitan Najib yang bukan saja dalam akaunnya ada wang sebanyak RM2,600 juta atau mungkin meningkat kepada RM4,200 juta, tetapi juga pengakuannya sendiri berkaitan dana RM42 juta daripada SRC International, sebuah syarikat milik Kementerian Kewangan yang masuk ke akaun bank peribadinya.
Apakah alasan tidak tahu wang itu daripada SRC International tetapi membelanjakan sebahagian wang itu, antaranya untuk membayar kad kredit, merupakan alasan yang boleh diterima untuk melepaskan Najib?
Begitu juga dengan Jho Low yang sekarang sudah disahkan Good Star Ltd yang menerima RM1,030 juta wang 1MDB adalah milik mutlaknya, mengapa playboy muda itu terus dilindungi?
Sama seperti kes Lim Guan Eng, SPRM sebenarnya sudah menjalankan tugasnya dengan sebaik mungkin berkaitan Najib dengan difahamkan turut mencadangkan beberapa pendakwaan, namun ia ditolak atau diketepikan oleh Peguam Negara.
Jika kita masih ingat, pegawai SPRM juga ketika itu turut dikacau-ganggu dengan mereka sendiri turut disiasat dan digeledah oleh pihak polis.
Peguam Negara akhirnya bukan saja menolak untuk pendakwaan, bahkan mengarakan SPRM menutup terus kes dan menghentikan sebarang siasatan mereka terhadap Najib.
Selepas syor pendakwaan ditolak, khabarnya SPRM mahu membuat rayuan kepada Peguam Negara agar ia dikaji semula,  namun yang kita dengar kemudian ialah dua pimpinan tertinggi badan pencegah rasuah itu yang akhirnya dibersarakan.
Sebab itu, dalam kes Lim Guan Eng ini, meskipun semua orang faham sebarang pendakwaan mesti mendapat lampu hijau Peguam Negara, SPRM dalam kenyataannya sekali lagi menyebut bahawa tindakan mereka adalah atas arahan Peguam Negara.
Ini sekali gus, sementara Lim Guan Eng didakwa di mahkamah atas arahan Peguam Negara dan Peguam Negara sendiri mengetuai pasukan pendakwaan, orangramai juga akan turut mengingati bagaimana Peguam Negara yang sama menggunakan kuasanya untuk menyelamatkan Najib sebelum ini.
Maka, tidak banyak laba politik yang boleh UMNO dan BN harapkan daripada kes Lim Guan Eng ini, sebaliknya ia akan menyebabkan kemarahan dalam diam rakyat terus membuak-buak terhadap Najib dan institusi-institusi penguatkuasa yang melindunginya. (SH 30/06/2016).

0

0

votes
Article Rating
Kongsikan artikel ini


DAKWALAH 1,000 ORANG SEKALIPUN, TIDAK TERTEGAK KEADILAN SELAGI NAJIB
BEBAS MERDEKA

Pendakwaan atas tuduhan rasuah terhadap Lim Guan Eng memperlihatkan beberapa perkara yang di luar daripada kebiasaan.
Pertama, walaupun Lim Guan Eng sebelum ini memberi kerjasama penuh ketika siasatan, tetapi beliau tetap diserbu dan ditahan di pejabatnya oleh sekurang-kurangnya oleh lapan orang pegawai SPRM seolah-olah untuk menangkap seorang penjenayah besar yang berpotensi untuk melarikan diri.
Atas kedudukannya sebagai Ketua Menteri Pulau Pinang, kenapakah sedikit penghormatan tidak boleh diberikan kepadanya dengan sekadar memintanya hadir ke mahkamah bagi menghadapi pertuduhan tanpa perlu bermalam di lokap SPRM?
Kedua, pasukan pendakwaan seramai enam orang diketuai sendiri oleh Peguam Negara, Apandi Ali.
Ketiga, jaminan yang agak besar iaitu sebanyak RM1 juta bersama seorang penjamin dikenakan ke atas Lim Gun Eng.
Keempat, penglibatan Peguam Negara mengetuai pasukan pendakwaan dan jumlah jaminan yang dikenakan seperti tidak sepadan dengan kes iaitu hanya berkaitan pembelian banglo yang bernilai RM2.8 juta dan pertukaran status sebidang tanah.
Ia secara nyata jauh lebih kecil, bukan saja berbanding RM42 juta yang diterima Najib Razak daripada SRC International, tetapi juga daripada RM2,600 juta atau mengikut dakwaan WSJ RM4,200 juta yang masuk ke akaun peribadi Najib, yang kemudian kesnya tidak diteruskan dengan pendakwaan, malah diarahkan dihenti penyiasatannya oleh Peguam Negara.
Tindakan membesar-besarkan penangkapan, jumlah jaminan dan Peguam Negara sendiri mengetuai pendakwaan, bukan saja memperlihatkan dengan jelas sebagai bermotif politik untuk melemahkan Pakatan Harapan, bahkan juga untuk mengalihkan perhatian kepada skandal kewangan berskala besar yang melibatkan Najib dan 1MDB yang sedang diperkatakan di seluruh dan disiasat oleh sekurang-kurangnya tujuh negara.
Ia juga bertujuan untuk menjadikannya kelihatan besar dan begitu serius kesalahannya di mata umum.
Hanya dengan membesar-besarkan segala apa yang boleh diperbesarkan, barulah ia diharapkan mampu menutup apa yang diperkatakan ramai mengenai Najib selama ini.
Tetapi, seperti yang pernah disebut oleh Tun Mahathir, jika dulu rasuah berlaku secara sorok-sorok dan dibawah meja, sebaliknya di era Najib ini ia sudah terang-terangan berlaku di atas meja.
Sebab itu, dalam kes SRC International, selain Najib tidak dikenakan apa-apa pertuduhan walaupun mengakui menerima wang tersebut, dua pengarahnya iaitu Nik Faisal Arif Kamil dan Suboh Md Yassin, turut juga terlepas begitu saja.
Kedua-duanya bukan saja hilang melarikan diri atau dihilangkan ke luar negara, bahkan masih dikekalkan sebagai pengarah SRC International sehingga kini.
Berbanding dalam kes Lim Guan Eng di mana Peguam Negara mengetuai pendakwaan, beliau sebaliknya menjadi hakim dalam kes melibatkan Najib dengan mengarahkan ia ditutup dan dihentikan penyiasatan.
Pendeknya, apa yang berlaku melibatkan Najib, 1MDB dan kaitan kedua-duanya dengan Najib jauh lebih besar dan mengancam negara berbanding kes Lim Guan Eng yang tidak melibatkan kerugian kepada penjual banglo tersebut.
Jika tidak cukup besar, mana pernah sebuah syarikat milik kerajaan sampai disiasat oleh tujuh buah negara dan menyebabkan sebuah cawangan bank yang berusia ratusan tahun ditutup akhirnya di Singapura.
Membesar-besarkan nyiru kes Lim Gun Eng tidak akan menutup bangkai skandal yang lebih besar dan sudah berbau ke seluruh dunia. Malah jika 1,000 orang sekali pun didakwa dan dihadapkan ke mahkamah serta diperbesar-besarkan seperti kes Ketua Menteri Pulau Pinang itu,  keadilan tetap tersembunyi selagi Najib bebas lepas dan merdeka seperti sekarang. (SH 30/06/2016).

0

0

votes
Article Rating
Kongsikan artikel ini


JANGAN2 SELEPAS INI, KLCC DAN PUTRAJAYA PUN NAJIB KATA BUKAN IDEA TUN M
JUGA!!

Tak tahu apa yang ada dalam fikiran Najib Razak atau bagaimana beliau berfikir sehingga terkeluar kata-kata daripada mulutnya bahawa Tun Mahathir Mohamad selama 22 tahun menjadi Perdana Menteri telah gagal membangunkan pengangkutan awam dalam negara.
Ini adalah kali kedua Najib mengaitkan Tun Mahathir dalam ucapan rasminya  di mana sebelum ini turut mengatakan Proton mengalami campurtangan politik sehinggalah apabila bekas Perdana Menteri itu mengundurkan diri sebagai pengerusi, ia dianggap sebagai pengakhiran segala-galanya.
Dalam kes Proton, ia kemudian dijawab oleh Rafidah Aziz bahawa ketika era Tun Mahathir, ia bukanlah campurtangan politik, sebaliknya adalah canpurtangan kerajaan untuk memastikan kereta nasional itu sentiasa berkembang.
Najib tentu tahu, beliau adakah menteri ketika itu, demikian kata Rafidah.
Dalam kes pengangkutan awam pula, tidakkah Najib sedar bahawa LRT, Monorail, ERL, keretapi laju, bas yang lebih teratur dan sebahagian yang lain sudah dilaksanakan sejak zaman Tun Mahathir lagi dan beliau hanya menambah beberapa jajaran laluan, sama ada melalui MRT atau LRT sahaja?
Yang tidak melakukan apa-apa kepada sistem pengangkutan awam ialah Tun Abdullah Badawi.
Apakah Najib fikir dengan memperkenalkan MRT dan menambah beberapa laluan LRT sejak 2009 lalu, bermakna semua sistem pengangkutan awam negara ini adalah idea serta perancangannya seorang sahaja?
Di media sosial, ramai yang mentertawakan Najib berikutan dakwaannya terhadap Tun Mahathir itu sehingga ada yang menanyakan, apakah beliau kini sudah “biul” atau “tidak waras” lagi?
Hakikatnya, orang biasa pun sedar sumbangan dan peranan era Tun Mahathir dalam pengangkutan awam negara ini.
Jadi, bagaimana Najib tidak menyedarinya?
Sama seperti kes Proton, Najib juga adalah salah seorang menteri ketika Tun Mahathir menjadi Perdana Menteri. Menyalahkan Tun Mahathir semasa beliau menjadi Perdana Menteri, samalah seperti menyalahkan diri sendiri kerana Najib ada ruang untuk memberi sumbangan idea ketika mesyuarat mingguan kabinet diadakan.
Dengan berterusan cuba menyalahkan Tun Mahathir dalam Proton dan pengangkutan awam, selain mengasaknya dengan sekurang-kurangnya lapan kes penyiasatan polis dan menarik beberapa keistimewaan, apakah Najib sebenarnya semakin fobia dengan nama bekas Perdana Menteri itu?
Selepas ini, barangkali apa lagi serangan beliau kepada Tun Mahathir?
Harap-harap selepas ini tidaklah sampai Najib tergamak pula mengatakan KLCC, Putrajaya, KLIA dan lain-lain juga bukanlah idea Tun Mahathir atau menilainya sebagai suatu pembaziran kepada negara.
Jika sampai begitu, mana Salleh Said Keruak atau Rahman Dahlan nak letak muka agaknya? (01/07/2016).

0

0

votes
Article Rating
Kongsikan artikel ini